MDN Report Kuvveri Kurumun Report Ge "Aslu" Gelley - Nasheed - Vaguthu\nމޯލްޑިވިއަން ޑިމަކްރަސީ ނެޓްވޯކް (އެމްޑީއެން) އިން ނެރެފައިވާ ރިޕޯޓު ކުށްވެރިކުރުމުން އެރިޕޯޓުގެ "އަސްލު" ގެއްލޭ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވެފައި ވަނީ ނައިފަރު ދާއިރާގެ މެންބަރ އަހުމަދު ޝިޔާމް މިސަރުކާރުން އެމްޑީއެންގެ ރިޕޯޓް ކުށްވެރި ކުރަން ބޭނުން ނުވާކަމަށާއި، އެމްޑީއެން ރިޕޯޓް ކުއްވެރި ނުކޮށް ސަރުކާރުން ފިލަން މަސައްކަތް ކުރާ ކަމަށް ވިދާޅުވި ވިދާޅުވުމަށް ރައްދުުދެއްވަމުންނެވެ.\nރައީސް ނަޝީދު ވިދާޅުވީ އެމްޑީއެންގެ ރިޕޯޓުގައި ވިސްނަން ޖެހޭ ކަންކަން އެބަ ހުރި ކަމަށެވެ. އެގޮތުން ދީނީ ގޮތުން ހައްދުފަހަނަ އަޅައިފައިވާ އަދި ސީރިއާ އަށް މީހުން ފޮނުވުމަށް މަސައްކަތް ކުރާ މީހުން ކަމަށް ތުހުމަތު ކުރެވޭ ފަރާތްތަކުން އެރިޕޯޓާ ގުޅިގެން ނުރުހުން ފާޅު ކުރަމުން ދާކަމަށް ނަޝީދު ވިދާޅުވިއެވެ. ނަޝީދު ވިދާޅުވީ މި ރިޕޯޓު ކުށްވެރިކޮށް ދެކެވޭ ވާހަކަތަކުގެ ސަަބަބުން މި ރިޕޯޓުގެ އަސްލު ގެއްލިގެން ދާކަމަށެވެ.\nމީގެ އިތުރުން ރައީސް ނަޝީދު ވިދާޅުވީ އެ ރިޕޯޓާ ދެކޮޅަށް އެންމެ ގިނައިން އަޑު އުފުލަމުން ދަނީ އެ ރިޕޯޓުގައި ހަރުކަށި ވިސްނުން ގެންގުޅޭ އަދި ސީރިއާ ފަދަ ތަންތަނަށް ހަނގުރާމައަށް މީހުން ފޮނުވާކަމަށް ބަޔާންކޮށްފައި ވާ މީހުން ކަމަށް އެމަނިކުފާނު ވިދާޅުވިއެވެ.\nރައީސް ނަޝީދު މީގެ ކުރިން ބުނެފައި ވަނީ އެމްޑީއެން އިން ނެރެފައިވާ ރިޕޯޓުގައި މާ ބޮޑު މައްސަލައެއް ނެތް ކަމަށާއި ހަމައެކަނި މައްސަލައެއް ކަމަށް އެމަނިކުފާނަށް ފެނިވަޑައިގަތީ ރަސޫލާގެ ނަންފުޅު އައުމަށްފަހު ސަލަވާތް ފާތިހާ ނުކިޔައި އޮތް ތަންކޮޅު އެކަނި ކަމަށެވެ. އަދި އެއީ މައްސަލައެއް ކަމަށް އެމަނިކުފާނު ގަނޫލުފުޅު ކުރައްވާކަމަށް ވަނީ ވިދާޅުވެފައެެވެ.\nއަދި ކީރިތި ރަސޫލާގެ އިސްރާ މިއުރާޖް ވާހަކަ އަކީ ސައިންޓިފިކް ގޮތުން ގަބޫލް ނުކުރެވޭ ވާހަކައެއް ކަމަށް އެ ރިޕޯޓުގައި އޮތުމަކީ މައްސަލައެއް ނޫން ކަމަށްވެސް އެމަނިކުފާނު ވިދާޅުވިއެވެ. ރައީސް ނަޝީދު ވިދާޅުވީ އިސްރާ މިއުރާޖް ވާހަކައަކީ އެކި ދަންނަ ބޭކަލުންގެ މެދުގައި ދެބަސްވެވޭ ވާހަކައެއް ކަމަށާއި އެހެނަ ކަމުން އެ ރިޕޯޓުގައިވެސް އެވާހަކަ ސައިންޓިފިކް ގޮތުން ގަބޫލް ނުކުރެވޭ ކަމަށް އޮތުމަކީ މައްސަލައެއް ކަމަށް ދެކެވަޑައި ނުގަންނަވާ ކަމަށެވެ.\nއެހެން ނަމަވެސް ރައީސް ނަޝީދު އެމްޑީއެން ކުށްވެރި ނުކޮށް ވާހަކަ ދައްކާކަމަށާއި އެކަން ގިނަ ފަރާތްތަކަކުން ކުއްވެރި ކުރަން ފެށުމުން އެމަނިކުފާނު ވަނީ އެމްޑީއެން އާއި މެދު ފިޔަވަޅު އެޅުމަށް ގޮވާލާފައެވެ.\nރައީސް ނަޝީދު ވިދާޅުވި ގޮތުގައި "ސީރިއާ އަށް މީހުން ފޮނުވަން މަސައްކަތް ކުރާ" ފަރާތްތަކަކީ ރާއްޖޭގައި ތިބި ދީނީ އިލްމުވެރިންނެވެ.\nއެމްޑީއެން އިން ދަނީ ދީނީ އިލްމުވެރިންގެ އިތުރުން ރާއްޖޭގައި އިސްލާމް ދީން ދެމެހެއްޓުމަށް ގޮވާލައި މަސައްކަތް ކުރާ ސަރުކާރު ވުޒާރާ ތަކާއި ސިޔާސީ ޕާޓީތަކާއި ޖަމިއްޔާ ޖަމާތް ކުށްވެރި ކުރަމުންނެވެ. އޭގެ ތެރޭގައި އަދާލަތު ޕާޓީ އަދި އިސްލާމިކް މިނިސްޓްރީ ހިމެނެއެވެ.\nއެމްޑީއެން މައްސަލަ މިހާރު ފުލުހުން ދަނީ ތަހުގިގު ކުރަމުންނެވެ. އަދި އެމްޑީއެން އިން ނެރެފައިވާ ރިޕޯޓް ލިއުމުގައި ބައިވެރިވި އެ ޖަމިއްޔާގެ އިސްފަރާތްތަކުން ފުލުހަށް ހާޒިރުކުރުމަށް ފުލުހުން ދަނީ މަސައްކަތް ކުރަމުންނެެވެ. އެގޮތުން ފައުންޑަރ ޝަހިންދާ އިސްމާއިލް އަދި އައިޝަތު އަޒްރާ ނަސީމް ފުލުހުންނަށް ހާޒިރުވުމަށް މިހާރު ވަނީ އަންގާފައެވެ.\nދެން އަސްލުގަ ހިފައިގެން އިނދެބަލަ، ކިހާދުވަހަކު ތިތާ އިނދެވޭތޯ ބަލަން. ﷲ ގެ ރަހުމަތުން މިނުބައިނުލަފާ އާދަމުގެ ދަރިޔާގެ ކިބައިން މި ދުނިޔެ ސަލާމަތް ކުރައްވާށި. އާމީން.\nއޮކްޓޯބަރ 22, 2019 13:17\nދިވެހިންނަށް ހެޔޮވިސްނުން ދެއްވާށި. އާމީން.\n2018 އާ ހަމައަށް ދިވެހިން އަމިއްލައަށް އަނިޔާވެރިގޮވީ ހައްޤުން ކަމަކާ ނުލާ. ﷲ ތަޢާލާ އެބައެއްގެ މައްޗަށް ކޯފާ ފޮނުއްވަނީ އެކިގޮތްގޮތުން. އަނިޔާވެރިކަމުގެ ކުޑަމިންވަރެއް މިވޭތުވެދިޔަ 10 ވަރަކަށް މަސްތެރޭ އަދި މިފެނުނީ. ދައުލަތް އެކީ ހުސްކޮށް ފަގީރުކޮށްލައިފި. ސަރުކާރުގެ ވަޒީފާތަކުން ލަފުގަހިފާފަ ނަގާ އެއްލާއެލަނީ.\nއޮކްޓޯބަރ 22, 2019 13:30\nޤުރުއާނުން މިންވަރެއްވެސް މާނައާއި އެކު ނަޝީދަށް ނުބަލާ ކިޔަން އެނގޭބާ..!!\nއޮކްޓޯބަރ 22, 2019 14:01\nއެރިޕޯޓުގެ އަސްލު ހިފައިގެން ޖަރުމަނަށް ވަޑައިގަންނަވާ އެތާ އެރޮޕޯޓުގައިވާ ގޮތަށް އުޅެންބޭނުންވާ މީހުން އުޅޭނީ އަހަރުމެން އުޅެންވާގޮތް މާތްﷲގެ ފޮތުގައިވަނީ މާ ކުރީއްސުރެ ބަޔާން ކުރެވިފައި\nމީ ބޮޑު ސައިތޯނެއް ، އިސްލާމްދީނުގެ އަސްލު ތަކަށް ފުރައްސާރަ ކުރާ މީހުންގެ ދިފާއުގެ މީނާ މި ދައްކާ މޮޔަ ވާހަކަ ގަބޫލު ކުރާނީ ބޮލުރޮދި ކެނޑިފަ ތިބޭ މީހުން\nއޮކްޓޯބަރ 22, 2019 14:50\nދިވެހިން ތިބޭފުޅާ އަށްވުރެ ރަސުޫލާ ދެކެ މާ ލޯބިވެއެވެ ތިބޭފުޅުން ތައުބަާވެ އިސްލާހުކުރައްވާތޯ އަޅުގަނޑު ދުޢާ ކުރަމެވެ އަންނިބެ އަާއި އަންނިބެގެ ތިމާގެ ބެެޭފުޅުން ދެކެ އަޅުގަނޑު ނުހަނު ލޯބިވެއެވެ. އެކަމަކު ދަންނަވަންތޯއެވެ ''މަގެ ދީނާ މަގެ ގައުމަަާ ނުކުޅެއްޗޭ '' ރަސޫލާ އަށްޓަކައި ފުރާނަދޭން ވެސް ތައްޔާރު\nމި ދައްޖާލު މި ޤައުމުން ބޭރުކޮށްގެން ނޫނީ މިޤައުމު ރަގަޅެއް ނުވާނެ . މިހުރިހާ ކަމެއް މި ކުރަނީ މިދައްޖާލުގެ ރޭވުން.\nއޮކްޓޯބަރ 22, 2019 15:38\nލާދީނީ ހާމާނުގެ ކިބައިން ޤައުމު ސަލާމަތް ކުރަންޖެހޭ. މީނައަށް ވޯޓު ދީގެން މަޖިލިހަށް ވެއްދި މީހުން ވިސްނަންޖެހޭ.\nއޮކްޓޯބަރ 22, 2019 17:00\nތި އަސްލުގަ ބަގުޑިލައިގެން ހިފަހައްޓައިގެން އިނދޭ. އަދުއްވުންގެ ކިބައިން މިޤައުމު ސަލާތްވާނެ\nހައްދަވައި ބޮޑުކުރެއްވި ރަސްކަލާކޮ. މިދިވެހިބިން އިސްލާންކަންމަތީ ލަހައްޓާދޭވެ!\nއޮކްޓޯބަރ 22, 2019 19:04\n5 ގަޑިއިރު ކުރިން ( އޮކްޓޯބަރ 22, 2019 )\nއެމްޑީއެންގެ ދިފާއުގައި ވާހަކަދައްކާ މީހުން ތިބީ "ހިނދުކޮޅުގައި"ތޯ ބަލަން އެބަ ޖެހޭ - އިޔާޒް\n4 ގަޑިއިރު ކުރިން ( އޮކްޓޯބަރ 22, 2019 )\nއޮކްޓޯބަރ 22, 2019 20:32\nތިހެން މަޖްލިހުގެ ރައީސް އުޅުމުން، ރައީސްގެ ފެންވަރާއި އެކަމުން ކުރާ އަސަރު ފާހަގަވޭ.\nލާދީނީ ހާމާނު ބުނާ އަނދިރި ސަރުކާރުގެ އަސްލު ގެއްލޭގޮތަށް މިކަލޭގެ ވަހަކަ ދެއްކިޔަނުދޭތި\nމިކަލޭގެއާއި ފެންހިންދާއައި، މިދެ ކަލޭގެ އައުވާނުންގެ ކިބައިން އިސްލާމްދީނާއި މިޤައުމު ރައްކާތެރިކުރައްވާށި. އާމީން...\nދިވެހި މުސްލިމް ދަރިއެއް\nއެރިޕޯޓް ކުއްވެރިކުރަނީ އޭގައި ދީނަށް ފުރައްސާރަ ކޮށްފައިވާތީ، ރިޕޯޓް ކުއްވެރިކުރީމަ އަސްލު ގެއްލެނީ ކަލޭ އޭތި ވަގަށް ނަގަނީތަ؟ ދީނަށް ފުރައްސާރަކޮށް ކޮންމެހެން ރިޕޯޓެއް ނެރެންޖެހޭތަ އަހަރުމެނަށް ހެޔޮ ލާދީނީ ކަމުގެ އަސްލު ގެއްލުނަސް، ތިބުނަނީ ވެދާނެ އެރިޕޯޓް ކުއްވެރި ކުރުމުން އެމައްސަލަ ބަލާ އަޅަންޖެހޭ ފިޔަވަޅުތެރޭ ރިޕޯޓް ނައްތާލަން ޖެހުން ކަމަަށް، ބޭނުމީވެސް އެގޮތް، ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން ލާދީނީ އެރިޕޯޓް ކުއްވެރިކުރަން


Rohingya Muslimun Merumuge Kushugai Adhabu Dhenee Myanmar Sifainge Enme7Meehunnah - Vaguthu\nރޮހިންޖާ މުސްލިމުން މެރުމުގެ ކުށުގައި އަދަބު ދެނީ މިޔަންމާގެ ހަތް ސިފައިންނަށް\nމިޔަންމާގެ ރަޚައިން ސްޓޭޓުގެ ރޮހިންޖާ ދަރިކޮޅުގެ އެތައް ހާސް މުސްލިމުންނެއް މަރާލި މައްސަލައިގައި، ފިޔަވަޅު އެޅުމަށް ނިންމާފައިވަނީ، އެޤައުމުގެ އެންމެ ހަތް ސިފައިންގެ އޮފިސަރުންނަށްކަމަށް ބައިނަލްއަޤުވާމީ މީޑިޔާތަކުން ބުނެފިއެވެ.\nއެޤައުމުގެ ލާއިންސާނީ ސަރުކާރުގެ ތަރުޖަމާނު، ޒޯ ޓޭ އާ ހަވާލާދީ "އަލްޖަޒީރާ" އިން ބުނެފައިވަނީ އަސްކަރިއްޔާއިން ހިންގި ތަޙުޤީޤަށް ފަހު ފިޔަވަޅު އަޅަން ނިންމާފައިވަނީ ހަތް ސިފައިންގެ މީހުންނާއި، ތިން ފުލުސް އޮފިސަރުން އަދި ހަ އާއްމު ބުޑިސްޓުންގެ މައްޗަށްކަމަށެވެ. އަދި، އެމީހުންގެ މައްޗަށް އަޅަނީ ޤާނޫނުގައި ކަނޑައެޅިފައިވާ އަދަބުކަމަށްވެސް އޭނާ ބުނެފައިވެއެވެ.\nމިދިޔަ އަހަރުގެ އޯގަސްޓު މަހުން ފެށިގެން، ރޮހިންޖާ މުސްލިމުންނާ ދެކޮޅަށް އެތައް އަނިޔާވެރި ލާއިންސާނީ ޢަމަލުތަކެއް، މިޔަންމާގެ ސިފައިންނާއި ބުޑިސްޓުން ހިންގާފައިވާކަން ކަށަވަރުވެއެވެ. އެގޮތުން، ގޭގޭގައި ހުޅު ޖަހާ އަންދާލުމާއި، އަންހެނުންގެ އިއްފަތްތެރިކަން ފޭރިގަތުން އަދި ކުޑަކުދިންނާއި އެނޫންވެސް މީހުންގެ ގަޔަށް ބަޑި ޖަހާ މަރާލުން ހިމެނެއެވެ.\nމި އަނިޔާވެރި ޢަމަލުތަކުން ސަލާމަތްވުމަށް، ގިނަ އަދަދެއްގެ މީހުން އަވަށްޓެރި ބަނގުލަދޭޝް އަށް ހިޖުރަކޮށްފައިވެއެވެ. ބޯޓުފަހަރުގައި އެމީހުން އެޤައުމަށް ހިޖުރަކުރިއިރު، އަދިވެސް އެމީހުން ދިރިއުޅެމުންދަނީ ބަނގުލަދޭޝްގެ ކޮކްސް ބާޒާރުގައެވެ.\nޚަބަރުތައް ބުނާގޮތުން، އިނގިރޭސިވިލާތުގެ ފޮރިން ސެކެރެޓަރީ ބޮރިސް ޖޯންސަން ވަނީ މިޔަންމާގެ އަނިޔާވެރި އަން ސަން ސޫ ކީއާ އިއްޔެ ބައްދަލުކޮށް، ރޮހިންޖާ މުސްލިމުން އަލުން މިޔަންމާއަށް ގެނެވޭނެ ގޮތަކާމެދު މަޝްވަރާކޮށްފައެވެ.\nކޮވިޑް-19 : ސާމްޕަލްތައް ހިފައިގެން ދިޔަ ވެހިކަލުގެ ޑްރައިވަރު މަރާލައިފި\n500 ދުވަހު ޖަލުގައި ހޭދަކުރުމަށްފަހު ފުރަތަމަ ފަހަރަށް އާއިލާއާ ބައްދަލުވުމުގެ އުފާވެރިކަން\n500 ދުވަސް ވަންދެން ޖަލުގައި ތިބި ރޮއިޓާސްގެ ނޫސްވެރިން މިނިވަން ކޮށްފި


Leyge cancer ah faruvaa hoadhamun ai 11 mahuge thuthu kujjaa maruvejje - One Online\nލޭގެ ކެންސަރަށް ފަރުވާ ހޯދަމުންދަނިކޮށް މިއަދު މަރުވި ތުއްތު ކުއްޖާ -- ފޮޓޯ: ހަދީޖާ (ކުއްޖާގެ މަންމަ) ފޭސްބުކް\nލޭގެ ކެންސަރަށް ފަރުވާ ހޯދަމުން އައި 11 މަހުގެ ތުއްތު ކުއްޖާ މަރުވެއްޖެ\nލޭގެ ކެންސަރު ޖެހިގެން ބެންކޮކް ވަޖިރާ ހޮސޕިޓަކުގައި ފަރުވާ ދެމުން ދިޔަ އުމުރުން 11 މަހުގެ ދިވެހި ކުއްޖާ މަރުވެއްޖެ އެވެ.\nކުއްޖާގެ އާއިލާއިން މިއަދު ސޯޝަލް މީޑިއާގައި ބުނެފައިވަނީ ކުއްޖާ މަރުވީ ބައްޔަށް ފަރުވާ ހޯދަމުން އަންނަނިކޮށް މިއަދު ހެނދުނުގެ ވަގުތެއްގައި ކަމަށެވެ.\nކުއްޖާގެ މަންމަ މީގެ ކުރިން ފޭސްބުކުގައި ބުނެފައިވަނީ އޭނާގެ ތުއްތު ދަރިފުޅު ބަލިވެގެން އިންޑިއާގައި 10 މަސް ހޭދަކޮށްފައިވާ ކަމަށެވެ. މި 10 މަސް ތެރޭގައި ތިން ފަހަރެއްގެ މަތިން ޓެސްޓު ހެދުމުން ތިން ވައްތަރެއްގެ ކެންސަރު ހުރި ކަމަށް ރިޕޯޓުތަކުން ދެއްކި ކަމަށެވެ.\nނަމަވެސް މިދިޔަ މަހުގެ ތެރޭގައި ބެންކޮކްގެ ވަޖީރާ ހޮސްޕިޓަލަށް ދެއްކުމުން ކުއްޖާ އަށް "އެކިއުޓް މައިލޮއިޑް ލުކީމިއާ" ވިތު ސައިކްލިކް ޕެޓާން ނިއުޓްރޯފީނިއާ ޖެހިފައިވާ ކަން އެނގުނު ކަމަށެވެ. އޭރުވެސް ކެންސަރު ސެލްތައް ހަށިގަނޑުގައި ވަރަށް ބާރަށް ހަލުވި މިނެއްގައި ފެތުރެމުންދާ ކަމަށް ޑޮކްޓަރުން ބުނި ކަމަށްވެސް ކުއްޖާގެ މަންމަ ވަނީ ބުނެފަ އެވެ.\nކުއްޖާގެ މަންމަ އެއިރު ކުރި ޕޯސްޓުގައި ބުނީ ކުއްޖާ އަށް ވެންޓިލޭޓަރުގައި ފަރުވާ ދެމުން އަންނަ ކަމަށާއި ހެޔޮ ދުއާ ކޮށްދިނުމަށް އެދޭ ކަމަށެވެ. ނަމަވެސް މިއަދު ކުއްޖާގެ މަރުގެ ހަބަރު އާއިލާގެ އެހެން މީހަކު ވަނީ ފޭސްބުކުގައި ހިއްސާކޮށްފަ އެވެ.\nކުއްޖާގެ ހަށިގަނޑު ރާއްޖެ ގެންނާނެ ކަމެެއް ނުވަތަ ނޫން ކަމެއް އަދި ޔަގީނެއް ނޫނެވެ.\nމިދިޔަ މަހުގެ ތެރޭގައިވެސް އުމުރުން 13 އަހަރުގެ އަންހެން ކުއްޖަކު ވަނީ ލޭގެ ކެންސަރު ޖެހިގެން މަރުވެފަ އެވެ.\nގުޅޭ ޓެގު ބެންކޮކް ކެންސަރު މަރު


އެމީހުން ތަބާވީ ކޮންއެއްޗަކަށްތޯ ބެލުމެއްނެތި އިހުގެ ގޮތްތަކަށް ތަބާވުން\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 55 ސިކުންތު\nمسائل الجاهلية (6):\nއެމީހުން ޙުއްޖަތެއްކަމުގައި ބަލަނީ އިހުގެ މީހުންގެ ގޮތްތަކަށެވެ. މާތް ﷲ އެމީހުންގެ ޙާލަތު ބަޔާންކުރައްވައި ވަޙީކުރައްވާފައިވެއެވެ. ”قَالَ فَمَا بَالُ الْقُرُونِ الْأُولَى“ (طه : 51 ) މާނައީ: ”އޭނާ (ފިރުޢައުނު) ބުންޏެވެ. އިހުގެ ޖީލުތަކުގެ ކަންތައް ހުރިގޮތަކީ، ފަހެ، ކޮބައިހެއްޔެވެ؟“ އަދިވެސް މާތް ﷲ ވަޙީކުރައްވާފައިވެއެވެ. ”مَّا سَمِعْنَا بِهَذَا فِي آبَائِنَا الْأَوَّلِينَ“ (المؤمنون : 24 ) މާނައީ: ”ތިމަންމެންގެ ކުރީގައި އުޅުނު ކާބަފައިންގެ ތެރޭގައިވެސް، މިފަދަ ވާހަކައެއް ތިމަންމެން ނާހަމުއެވެ.“\n[އެމީހުންގެ ގާތަށް ޙައްޤުވެގެންވާ ގޮތާއިގެން ރަސޫލުން ވަޑައިގަތުމުން ޙުޖަތެއްކަމުގައި (ދަލީލެއްކަމުގައި) ދައްކާފައިވަނީ ކާބަފައިގެން ވާހަކަތަކެވެ.\nމޫސާގެފާނު ފިރުޢައުނަށް އީމާންވުމަށް ގޮވައިލެއްވުމުން ފިރުޢައުނުވެސް ދަލީލެއްގެ ގޮތުގައި ދެއްކީ އެންމެކުރީގެ މީހުން އެގޮތަށް އުޅެފައިނުވާ ވާހަކައެވެ. ފިރުޢައުނުގެ ވާހަކަތައް އަންގަވައި މާތް ﷲ ވަޙީކުރައްވާފައިވެއެވެ. ”قَالَ فَمَا بَالُ الْقُرُونِ الْأُولَى“ (طه : 51 ) މާނައީ: ”އޭނާ (ފިރުޢައުނު) ބުންޏެވެ. އިހުގެ ޖީލުތަކުގެ ކަންތައް ހުރިގޮތަކީ، ފަހެ، ކޮބައިހެއްޔެވެ؟“ (އެމީހުން އެ ގޮތްތަކަށް އުޅުނީ ކީއްވެގެން ހެއްޔެވެ؟)\nއޭނާގެ ކުރީން އިސްވެދިޔަ ޤަރުނުތަކުގައި ކާފިރުކަންމަތީގައި އުޅެފައިދިޔަ މީހުންގެ ވާހަކަތައް ޙުއްޖަތެއްގެ ގޮތުގައި ދެއްކިއެވެ. އެއީ ބާޠިލު ޙުއްޖަތެކެވެ. އެއީ ޖާހިލިއްޔަ ޒަމާނުގެ މީހުންގެ ޙުއްޖަތެވެ. ނޫޙުގެފާނުގެ ގައުމުގެ މީހުންނަށް އީމާންވުމަށް އެކަލޭގެފާނު ގޮވައިލެއްވުމުން އެކަލޭގެފާނަށް އެމީހުން ޖަވާބުދިނީ މިފަދައިންނެވެ. ”فَقَالَ الْمَلَأُ الَّذِينَ كَفَرُوا مِن قَوْمِهِ مَا هَذَا إِلَّا بَشَرٌ مِّثْلُكُمْ يُرِيدُ أَن يَتَفَضَّلَ عَلَيْكُمْ وَلَوْ شَاء اللَّهُ لَأَنزَلَ مَلَائِكَةً مَّا سَمِعْنَا بِهَذَا فِي آبَائِنَا الْأَوَّلِينَ“ (المؤمنون : 24 ) މާނައީ: ”ފަހެ، އެކަލޭގެފާނުގެ ޤައުމުގެ މީހުންކުރެ ކާފިރުވި ބޮޑުން ބުންޏެވެ. ތިޔަބައިމީހުންކަހަލަ އާދަމުގެދަރިޔަކުކަމުގައި މެނުވީ، މީނާ ނުވެއެވެ. އޭނާ ބޭނުންވަނީ، ތިޔަބައިމީހުންގެ މައްޗަށް މާތްވެގަތުމަށެވެ. ﷲ އިރާދަކުރެއްވިނަމަ (ރަސޫލުން ކަމުގައި) މަލާއިކަތުން ބާވައިލައްވައިފީހެވެ. ތިމަންމެންގެ ކުރީގައި އުޅުނު ކާބަފައިންގެ ތެރޭގައިވެސް، މިފަދަ ވާހަކައެއް ތިމަންމެން ނާހަމުއެވެ.“\nޤުރައިޝުވަންހައިގެ ކާފިރުންވެސް ބުނެއުޅުނީ ހަމައެފަދައިންނެވެ. ”مَا سَمِعْنَا بِهَذَا فِي الْمِلَّةِ الْآخِرَةِ إِنْ هَذَا إِلَّا اخْتِلَاقٌ“ (صـ :7) މާނައީ: ”ފަހުގެ މިއްލަތުގައިވެސް (އެބަހީ: ޢީސާގެފާނުގެ މިއްލަތުގައިވެސް) މިކަހަލަ ވާހަކައެއް ތިމަންމެން ނާހަމުއެވެ. މިއީ ހަދައިގެންއުޅޭ ދޮގެއް ކަމުގައިނޫނީ ނުވާނެއެވެ.“\nއެހެންކަމުން އެމީހުން ސިފަކޮށް ބުނެއުޅުނީ މުޙައްމަދު ޞައްލަ ﷲ ޢަލައިހި ވަސައްލަމަ ގެންނެވި ކަންތައްތަކަކީ ދޮގުކަމުގައެވެ. އެއީ އެމީހުންގެ ކާބަފައިންގެ ގޮތްތަކާއި ޚިލާފު ބަސްތަކެއް ކަމުގައިވާތީއެވެ. އެމީހުންގެ ކާބަފައިންނަކީ ބުދުތަކާއި ހިލަތަކަށް އަޅުކަންކުރާ ބައެކެވެ. އެމީހުންގެ ތެރެއިން ފަހުގެ މީހުން ތަބާވީ ކާބައިފައިންގެ ތެރެއިން އިސްމާޢީލުގެފާނާއި އިބްރާހީމުގެފާނުގެ ދީނަކަށް ނޫނެވެ. އަދި ކިއެއްތަ އެމީހުން އިޚްތިޔާރުކޮށްފައިވަނީ ކާބައިފައިންގެ ތެރެއިން ފަހުގެ ބައެކެވެ. އެމީހުން ތަބާވީ މައްކާގެ މުޝްރިކުންގެ ގޮތްތަކަށެވެ. ކާފަރުންގެ ގޮތަކީ މިއީއެވެ. ޖާހިލީ ޒަމާނުގެ މީހުންގެ މަގަކީ މިއީއެވެ.\nބުއްދިވެރިންގެ މައްޗަށް ވާޖިބުވެގެންވަނީ ރަސޫލު ބޭކަލުންގެ ގޮވައިލެއްވުމަށް އިޖާބަ ދިނުމެވެ. އަދި އެބޭކަލުންގެ ދަޢުވަތުގައި އަމުރުކުރާ ކަންކަމާއި ކާބަފައިގެން ގޮތްތަކާއި ދެމެދުގައި އަޅާކިޔައި ވިސްނައި ފިކުރުކުރުމަށެވެ. އޭރުން ޙައްޤާއި ބާޠިލު ވަކިވެ އެނގިގެންދާނެއެވެ.\nނަމަވެސް ބުއްދިކޮށް ވިސްނުމުގެ ދޮރުތައް ބަންދުކުރުމަށްފަހު، ތިމާމެން ތަބާވާނީ ޒަމާނުއްސުރެ ތިމާމެންގެ ތެރޭގައި ކަންތައް ހިނގާގޮތުގެ މައްޗަށޭ ބުނުމަކީ ބުއްދިވެރިންގެ ގޮތެއްނޫނެވެ. އަދި ކާބަފައިންގެ ޒަމާނުއްސުރެ ކަންހިނގަމުން އައި ގޮތާއިޚިލާފަށް ޢަމަލެއް ނުކުރާނަމޭ ބުނުމަކީ ހަމަޖެހޭކަމެއް ނޫނެވެ.\nޒިޔާރަތްތަކަށް ނަދުރުބުނެ ހަދާމީހެއްކައިރީގައި، ނުވަތަ ކީރިތި ރަސޫލާ ޞައްލަ ﷲ ޢަލައިހި ވަސައްލަމަގެ ޢީދުމީލާދީ ފާހަގަކުރާ މީހެއްގެ ކައިރީގައި، އެކަން ނުކުރުމަށް ބުނުމުން އޭނާގެ ދަލީލަކަށްވެގެންދާނީ އެއީ އެވެނިބަޔަކު ކުރާ އަދި މިވެނިބަޔަކުވެސް ކުރާ އަދި ކާބައިފައިގެން ޒަމާނުއްސުރެ ކުރެވެމުން އައިސްފައިވާ ކަމެއްކަމުގައެވެ. އެކަމަކީ ބިދުޢަ އެކޭ ބުނެއްޖެނަމަ އޭނާ ބުނާނެތެވެ. ކުރިއްސުރެ މިކަން ކުރެވިފައިވާއިރު، ބިދުޢައެއް ކަމުގައިވާނަމަ އެމީހުންވެސް މިކަން ނުކުރީހެވެ.\nމިއީ ޖަހިލިއްޔަ ޒަމާނުގެ އަހުލުވެރިންގެ ޙުއްޖަތެވެ. ޙައްޤުގެ މަގަކީ ޒަމާނުއްސުރެ މީސްތަކުން އެކަމެއްގެ މަތީގައި ދެމިތިބި ގޮތްތަކުގެ މައްޗަށް ތަބާވުމެއް ނޫނެވެ. ޙުއްޖަތަކީ ރަސޫލު ﷲ ޞައްލަ ﷲ ޢަލައިހި ވަސައްލަމަ ގެންނެވި ކަންކަމެވެ. އަހަރުމެންގެ މަންޗަށް ވާޖިބުވެގެންވަނީ އެކަލޭގެފާނަށް ތަބާވުމަށެވެ.]\nޚަދީޖަތުގެފާނަށް ސަލާމް ވަޙީ ކުރައްވަވައި، ހަފްޞާގެފާނުގެ ކައިވެނި ރުޖޫޢަކުރައްވަން7އުޑުމަތިން ވަޙީކުރެއްވެވި ސަބަބު!: ޝައިޚް މުޙައްމަދު މޫސާ\nރަސޫލް (ޞޢވ) ބަޔާންކޮށްދެއްވަވާފައިވާ މިފަދަ ދުޢާތައް ކުރުން ހުއްޓައިނުލާށެވެ!\nޙައިޟުވެގެން ގެއްލޭ ރޯދަ ފަހުން ހިފި ނަމަވެސް ހަމަ ރަމަޟާން މަހު ރޯދަ ހިފި ފަދައެވެ. އަވަސްކުރިވަރަކަށް ލިބޭ ނިޢްމަތް އިތުރުވާނެއެވެ!\nފަހު ދިހަ ޙާޞިލުކުރެއްވުމަށް ރަސޫލް (ޞޢވ) ކަމަރުކޮޅު އެންމެ ބާރު ކުރެއްވެވި! އަހަރެމެންގެ ޙާލަކީ ކޮބާ!\nއުނގެނެން ލަދުން ތިއަ ތިބެނީ ސުވަރުގެ ވަނުން ފަސޭހަކުރަން ބޭނުން ނުވާތީހެއްޔެވެ؟\nއަނބިދަރިންނާއެކު ސުންނަތް ނަމާދުކުރުން ގިނަ ކުރުމަކީ ވަރަށް ގިނަ ފައިދާތައް ހާޞިލުކުރެވޭނެ ކަމެއް: ޝައިޚް މަންޞޫރު


Dhuvaafaru Council ge Raees PPM dhookoh, MDP ah soikoffi\nދުވާފަރު ކައުންސިލްގެ ރައީސް ޕީޕީއެމުން ވަކިވެ، އެމްޑީޕީއަށް ސޮއި ކުރައްވައިފި\nނަސީރު ވިދާޅުވީ ރައީސް ޔާމިން ވެވަޑައިގެންނެވި ވައުދުތައް ނުފުއްދަވާކަމަށް\nކ. މާލެ 25 އޯގަސްޓު 2018 | ހޮނިހިރު 01:41 6,105\nދުވާފަރު ކައުންސިލްގެ ރައީސް އިބްރާހިމް ނަސީރު އެމްޑީޕީއަށް ސޮއިކުރެއްވުމަށްފަހު ފޯމް ހަވާލުކުރައްވަނީ - ރާއްޖެ އެމްވީ\nދުވާފަރު ކައުންސިލްގެ ރައީސް އިބްރާހިމް ނަސީރު ޕީޕީއެމް އިން ވަކިވެ, އެމްޑީޕީއަށް ސޮއިކުރައްވައިފި އެވެ.\nއިބްރާހިމް ނަސީރު ޕީޕީއެމްގެ ޓިކެޓްގައި ކައުންސިލް ގޮނޑި ކާމިޔާބު ކުރެއްވީ 2016 ވަނަ އަހަރު އެވެ. އެ ފަހަރު ކައުންސިލްގެ ގޮނޑި ނަސީރު ކާމިޔާބުކުރެއްވީ އެންމެ ވޯޓެއްގެ ތަފާތަކުންނެވެ.\nނަސީރު އެމްޑީޕީއަށް އަށް ސޮއި ކުރެއްވީ ހުކުރު ދުވަހުގެރޭ ދުވާފަރުގައި ބޭއްވި ޖަލްސާގައެވެ. އޭނާއާއެކު، އޭނާގެ އަނބިކަނބަލުން ވެސް އެމްޑީޕީއާ ގުޅިގެންގެންނެވި އެވެ. ނަސީރު އަކީ ކުރިން ޑީއާރުފީގައި އަދި ފަހުން ޕީޕީއެމްގައި ވެސް އިސްކޮށް މަސައްކަތްކުރެއްވި ބޭފުޅެކެވެ.\nސޮއިކުރެއްވުމަށްފަހު ވާހަކަދައްކަވަމުން ނަސީރު ވިދާޅުވީ ކައުންސިލްގެ މަސައްކަތްތަކަށް ޕީޕީއެމް އިން ހުރަސް އެޅިކަމަށެވެ. އޭނާ ވިދާޅުވީ ރައީސް ޔާމިން ދެކެ ބިރު ނުގަންނަ ކަމަށާއި އަނބިދަރިން "ކުދިކޮށް، ޗިސް، ޗިސް ކޮށްލިޔަސް" އެކަމަށް ބިރެއް ނެތް ކަމަށެވެ.\nއޭނާ ވިދާޅުވީ ރައީސް ޔާމިން ދުވާފަރަށް ވީ ވައުދުތައް ނުފުއްދަވާ ކަމަށެވެ. އެގޮތުން ރަށުގެ މަގުތަކުތަކުގައި ތާރުއަޅާދޭނެ ކަމަށް ވީ ވައުދުތައް ނުފުއްދަވާ ކަމަށް އޭނާ ވިދާޅުވި އެވެ. އަދި އެހެންމެ ރައްޔިތުންގެ ރަޖިސްޓްރީ ދުވާފަރަށް ބަދަލު ކުރުމަށް ކުރި މަސައްކަތައް ސަރުކާރުން އިޖާބަ ނުދިން ކަމަށްވެސް އޭނާ ވިދާޅުވި އެވެ.\nއޭނާ ވަނީ މި ރިޔާސީ އިންތިހާބު ކާމިޔާބު ކުރުމަށް ގަދައަޅާ މަސައްކަތް ކުރުމަށް ގޮވާލާފަ އެވެ.


SunOnline: Ali Haashim Governor akah hamajahsan Committee in faaskoffi\nއަލީ ހާޝިމް ގަވަރުނަރަކަށް ހަމަޖައްސަން ކޮމިޓީއިން ރުހުން ދީފި\nމުއާވިޔަތު އަންވަރު 01 Sep 2019, 21:09\nމިއަދު ބޭއްވި ރައްޔިތުންގެ މަޖިލީހުގެ މާލިއްޔަތު ކޮމެޓީގެ އަލީ ހާޝިމް: އެމްއެމްއޭގެ ގަވަރުނަރުގެ މަގާމަށް އޭނާއަށް ރުހުން ދިނުމަށް ކޮމެޓީން ވަނީ ފާސްކޮށްފައި --- ފޮޓޯ: މަޖިލިސް\nމަރުކަޒީ ބޭންކް އެމްއެމްއޭގެ ގަވަރުނަރު ކަމަށް ހަމަޖެއްސުމަށް ރައީސް އިބްރާހިމް މުހައްމަދު ސޯލިހު، ރައްޔިތުންގެ މަޖިލީހަށް ފޮނުއްވާފައިވާ ކުރީގެ ފިނޭންސް މިނިސްޓަރު އަލީ ހާޝިމަށް ރުހުން ދިނުމަށް ފެންނަ ކަމަށް އެ މައްސަލަ ދިރާސާ ކުރާ މާލިއްޔަތު ކޮމެޓީން ފާސްކޮށްފި އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ފިނޭންސް މިނިސްޓަރުކަން ކުރެއްވި އަލީ ހާޝިމް، އެމްއެމްއޭގެ ގަވަރުނަރުގެ މަގާމަށް އައްޔަނު ކުރުމަށް މަޖިލީހުގެ ލަފަޔަކަށް އެދި ފޮނުވާފައިވަނީ މިދިޔަ މަހުގެ 28 ވަނަ ދުވަހު އެވެ. އަދި މަޖިލީހުގެ ތަޅުމުން އެކަމަށް ގޮތެއް ނިންމުމަށް ވަނީ މާލިއްޔަތު ކޮމެޓީއަށް ފޮނުވާފަ އެވެ.\nމިއަދު މެންދުރު އޮތް މަޖިލީހުގެ މާލިއްޔަތު ކޮމެޓީގެ ބައްދަލުވުމުގައި އަލީ ހާޝިމްއަށް ރުހުން ދިނުމަށް ފެންނަ ކަމަށް ވަނީ ހާޒިރުވެވަޑައިގަތް ހުރިހާ މެންބަރުން އިއްތިފާގުވެފަ އެވެ. ވޯޓުގެ ކުރިން މާލިއްޔަތު ކޮމެޓީން ވަނީ އަލީ ހާޝިމްއާ އިންޓަވިއު ވެސް ކުރައްވާފަ އެވެ.\nއޭނާ ގަވަރުނަރުކަމަށް ގެންނަން އާންމުންގެ ހިޔާލަށް ވެސް މަޖިލީހުގެ އިދާރާއިން ހުޅުވާލި އެވެ.\nއަލީ ހާޝިމްއާ އިންޓަވިއު ކުރުމަށް މިއަދު ބޭއްވި ރައްޔިތުންގެ މަޖިލީހުގެ މާލިއްޔަތު ކޮމެޓީގެ ބައްދަލުވުމުގެ ތެރެއިން --- ފޮޓޯ: މަޖިލިސް\nގަރަވަރުނަރުކަމުގެ މަގާމު ހުސްވެފައިވަނީ، އެމަގާމުގައި ހުންނެވި އަހުމަދު ނަސީރު އިސްތިއުފާ ދެއްވުމާ ގުޅިގެންނެވެ. ޖުލައި މަހުގެ 24 ވަނަ ދުވަހު ނަސީރު އިސްތިއުފާދެއްވި އިރު އެމްއެމްއޭގެ ފައިނެންޝަލް އިންޓެލިޖެންސް ޔުނިޓުގެ މަސައްކަތަށް އޭނާ ނުފޫޒު ފޯރުވަން އުޅުއްވި ކަމަށް ވަނީ ތުހުމަތު ކުރެވިފަ އެވެ.\nގަވަރުނަރުގެ މަގާމަށް ނަސީރު އައްޔަނު ކުރެއްވީ ކުރީގެ ރައީސް ޔާމީންގެ ސަރުކާރުގައި 24 އޮގަސްޓު 2017 ގަ އެވެ. އެމްއެމްއޭގެ ގަވަރުނަރުކަމުގެ މަގާމު ހުސްވެފައި އޮންނަތާ މަހެއްހާ ދުވަސް ވަނީ ވެފަ އެވެ.\nޕައިތަން ޕްރޮގްރާމިންގް ކޯހެއް މަރުކަޒީ ބޭންކުން ފަށައިފި\nބަޖެޓަށް އެމްއެމްއޭ: ކަންބޮޑުވުމަކީ ދަރަނި، ހަރަދު ބޮޑުވުން


އަޅުގަނޑުމެން ބައިބައިވެ ނިމިއްޖެއެވެ! – Shafeeu Abdullah\nJuly 8, 2011 ޝަފީޢު ޢަބްދުﷲ\nޒަމާނީ ޑިމޮކުރަސީގެ ތެރެއިން އަޅުގަނޑުމެންނާ ހަމައަށް މަލްޓި-ޕާޓީ ނިޒާމް އައީ އުއްމީދުތަކެއްގެ ފޮނި ހުވަފެން ދައްކަމުންނެވެ. ނަމަވެސް، އެ އުއްމީދުތަކުގައި ޙަޤީޤީ ކުލަ ޖެހެމުންދާ ތަނެއް ނުފެނެއެވެ. އެއާ ޚިލާފަށް އަޅުގަނޑުމެން ބައިބައިވެ ނިމިއްޖެއެވެ. ކުލަތައް ވަކި ވަކި ވެއްޖެއެވެ.\nއަޅުގަނޑުގެ އެބުނުމަށް ބައެއް މީހުން ޒުވާބު ދީފާނެއެވެ. އެއީ ނިޒާމުގެ މައްސަލައެއް ނޫނެވެ. އެއީ ދިވެހިންގެ މައްސަލައެކެވެ. ދިވެހިން އަދި މި ނިޒާމަށް ތަސައްރަފު ނުފުދެނީއެވެ. ދުނިޔޭގެ އެހެން ޑިމޮކުރަސީތަކުގައިވެސް މަލްޓި-ޕާޓީ ނިޒާމު އެބައޮތެވެ. އެކަމަކު، އެމީހުން ތަސައްރަފު ފުދެއެވެ. އެމީހުންގެ ނިޒާމަށް އެމީހުން ފަރިތައެވެ. މިކަހަލަ ގޮތަކަށް ބުނެ އަޅުގަނޑަށް ރައްދު ދީފާނެއެވެ.\nމުޅިން ގޯސް ޒުވާބެއް ނޫނެވެ. ޒުވާބުގައިވާ ބައެއް ކަންތައް އަޅުގަނޑުވެސް ހެޔޮ ހިތުން ގަބޫލުކުރަމެވެ. ރަނގަޅެވެ. ދިވެހިން މި ނިޒާމަށް ތަސައްރަފު ނުފުދެނީއެވެ. ނަމަވެސް ދިވެހި ރައްޔިތުންގެ ބޮލުގައި މި ބަދުނާމު އަޅުވާފައި ފުއްދާލުމީ އިންސާފެއްތޯއެވެ؟ ހުޅަނގުން ޑިމޮކުރަސީގެ “ކޭކު” ބައްލަވައިގެން ވަޑައިގެން ތިއްބެވި ވެރީން ކޮބައިތޯއެވެ؟ ޑިމޮކުރަސީގެ އަނދުން ދިވެހިންގެ ލޮލުގައި އެޅުވި ޗެމްޕިއަނުން ކޮބައިތޯއެވެ؟ އެބައިމީހުންގެ ތަސައްރަފު ފުދިފައިވާ މިންވަރު އަޅުގަނޑުމެންނަށް އެބަފެނެއެވެ. ޕޯޑިއަމްތަކުން އެބައިމީހުންގެ “ތަހުޒީބީ” ބަހުރުވަ އަޅުގަނޑުމެންނަށް އެބަ އިވެއެވެ.\nޑިމޮކުރަސީ ޗެމްޕިއަނުންގެ ޕޯޑިއަމްތަކުން ފިލާވަޅު ނަގައިގެން އަންނަ ދިވެހިންގެ އަޚްލާޤީ ފިޠުރަތު ކިލަނބުވެދެއެވެ. ކުލައިގެ ތައައްސަބު އުތުރި އަރައެވެ. ދިވެހި ޤައުމު ބައިބައި ކޮށްލީ އެ ޗެމްޕިއަނުންނެވެ. ކުލަތަކަކަށް ރައްޔިތުން ބަހައިގެންނެވެ. ގޭގޭގެ ފާރުތަކުން ފެށިގެން ފާހާނާ ތައްޓާ ހަމަޔަށް ވަކި ކުލައެއް ޖައްސުވާ ކުލައިގެ ތައައްސުބުގައި ޖެއްސީ އެބައިމީހުންނެވެ.\nއެހެންކަމުން، އަނބިމީހާގެ ކުލަ ތަފާތުވެއްޖެނަމަ، އެހިސާބުން އަނބިމީހާއަކީ ހަތުރެކެވެ. ލޯބިން ހޭދަކުރި މަޒީ އެއީ ނެތް އެއްޗެކެވެ. ވަރިވެސް ކުރަންވީއެވެ. ޕޯޑިއަމް ދޮށުން، ގެއަށް އަންނަ އިރު، އެއްބަނޑު މީހާގެ ކުލަ ތަފާތުނަމަ، ރަޙިމުގެ ގުޅުން އެ ހިސާބުން ކެނޑުނީއެވެ. އެއް މައެއްގެ ބަނޑު ހިއްސާކުރިކަން އެއީ ކުށަކަށް ވެދެއެވެ. ޕޯޑިއަމް ދޮށުން އައިރު، މައިންބަފައިންގެ ކުލަ ތަފާތެވެ. އެ ހިސާބުން، އެބައިމީހުންނާ އަގައިން ބުނުން މަނާވީއެވެ. ބަނޑުއަޅާ ތިމާގެ މަންމަ އުފުލި ވޭން އެއީ އެއްވެސް އެއްޗެއް ނޫނެވެ. ބައްޕަ ލޯބޯ ފިއްސައިގެން ތިމާއަށް ކުރި ޚަރަދު ހަނދާން ނެތުނީއެވެ. ޑިމޮކުރަސީގެ މަތިފަޑީގައި ތިބި އުސްތާޛުންގެ ކައިރިން ދަރިވަރު ވުމުގެ ނަތީޖާ ކިހާ ރަނގަޅުތޯއެވެ؟\nމިފަދަ ލިޔުމެއްގައި ރައްޔިތުންގެ މަޖިލިސްގެ ވާހަކަ ހިމަނައި ނުލައި ކުރިއަށް ދިއުމަކީ ނާއިންސާފެކެވެ. އެހެންކަމުން، މަޖިލިސް ދޮށަށް ޖެހިލަމާ ހިނގާށެވެ. ގިނަ ބަޔަކު އެތަން ސިފަކުރަނީ ދިވެހި ކަސޯޓީ ޝޫޓް ކުރާ ސްޓޫޑިއޯއެއްގެ ގޮތުގައެވެ. ހުރިހާ ވައްތަރެއްގެ މަންޒަރު އެތަނުން ފެނެއެވެ. ނަމަވެސް، މި ކަސޯޓީއަކީ 18 އަހަރުން މަތީ މީހުންގެ ޝޯއެކެވެ. އަދި މިއީ ޢާއިލީ މީހުން އެއް ތަނެއްގައި ތިބެގެން ބެލުން މަނާ ޑުރާމާއެކެވެ.\nކޮންމެއަކަސް ދިވެހި ސިޔާސީންގެ ޙާލަތު ހުރީ މިދެންނެވި ހިސާބުގައެވެ. ޒާތީ ތައައްސުބާއި ޕާޓީ ހަމިއްޔާ ވަނީ އޭގެ އެންމެ ކުއްނަށް އަރާފައެވެ. ސިޔާސީންގެ މުށުތެރޭ ތާށިވެ މުޅި ޤައުމު ލޫދެނީއެވެ. ޤައުމުގެ އަޚުލާޤިއްޔާތު ފުނޑުފުނޑުވެއްޖެއެވެ. ހިތްތައް ބައިބައި ވެއްޖެއެވެ. ގައުމުގެ ވަޙުދަތަށް ލޮޅުން އަރައިފިއެވެ. ޤައުމުގެ ލާބަޔާއި މަންފައަށްވުރެ ބޮޑަށް ގިނަ ރައްޔިތުން މިހާރު އިސްކަންދެނީ ތިމާމެން ނިސްބަތްވާ ކުލައަށެވެ. ޕާޓީ ވަކިގޮތަކަށް ކަނޑައެޅީމައި ދުވާލު ރޭގަނޑަށްވެދެއެވެ. އަދި ބާޠިލު ޙައްޤަށްވެދެއެވެ.\nޕާޓީތަކުގެ އަސާސީ ޤަވާއިދު ގޯހެއް ނޫނެވެ. އަދި ދިވެހިރާއްޖޭގެ ޤާނޫނު އަސާސީވެސް ގޯހެއް ނޫނެވެ. މިއިން ކޮންމެ އެއްޗެއްގައި އިސްލާމްދީނުގެ ވާހަކަ އާދެއެވެ. އިސްލާމްދީނުގެ އަސާސަކީ ޕާޓީގެ އަސާސުކަމުގައި ލިޔެވިފައި އޮވެއެވެ. ގޯހީ ސިޔާސީންނެވެ. ހުރިހައި ކަމެއްގައި އެބައިމީހުންގެ ހިތަކީ ގޮތް ކަނޑައަޅާ ޙާކިމެވެ. ހުރިހާ ކަމެއްގައި އެބައިމީހުންގެ ފިކުރެވެ. އިސްލާމްދީނާ ފުށުއަރާ އަދި ޕާޓީގެ އަސާސީ ޤަވާއިދާ ފުށުއަރާ ކިތަންމެ ކަމެއް އެބައިމީހުންގެ ހަވާ ނަފުސަށް ނިންމައެވެ. އިސްލާމްދީނާއި ޤާނޫނު އަސާސީއާ ޚިލާފަށް އެތައް ޤާނޫނުތަކެއް ހަދައި ފާސްކުރެއެވެ.\nދެރަކަމަކީ ހަމައެކަނި މިއެއް ނޫނެވެ. ދެރަކަމަކީ، އަޅުގަނޑުމެން ރައްޔިތުން އެބައިމީހުންގެ މި ޢަމަލުތަކާއި ފިކުރުތަކަށް ތަރުހީބު ދޭ ކަމެވެ. ދެރަކަމަކީ، އެބައިމީހުން ބުނިހާ އެއްޗެއް، އަޅުގަނޑުމެން ގަބޫލުކުރާ ކަމެވެ. ދެރަކަމަކީ، ދީން މަތިން އަޅުގަނޑުމެންވެސް ހަނދާން ނެތޭ ކަމެވެ. ދެރަކަމަކީ އެބައިމީހުން ޖައްސާ ކުލައިގެ ތައައްސުބުގައި އަޅުގަނޑުމެން ޖެހޭކަމެވެ. ދެރަކަމަކީ، އެބައިމީހުންގެ އެދުމަށް އަޅުގަނޑުމެން ބައިބައިވެގަންނަ ކަމެވެ.\nމިއީ އަޅުގަނޑުމެން ހިތާމަކުރަން ޖެހޭފަދަ ޙާލަތެކެވެ. އަޅުގަނޑުމެނަކީ ކުޑަ އާބާދީއެކެވެ. މުސްލިމް އާބާދީއެކެވެ. ގިނަ ސިޔާސީން، އެބައިމީހުންގެ ދީނެއްކަމުގައި ބަލާފައިވަނީ އެބައިމީހުންގެ ހަވާ ނަފްސެވެ. ވުމާއެކު، މުސްލިމެއްގެ ހައިސިއްޔަތުން އަޅުގަނޑުގެ އިލްތިމާސަކީ، ދީނާގެން އަޅުގަނޑުމެން އެންމެން ތެދުވުމެވެ. ފިކުރީ މި ހަނގުރާމައިގައި ދީން ހިމާޔަތް ކުރުމަށް އެއްބައިވަންތަވުމެވެ.\nރައީސް ނަޝީދުއެމްޑީޕީޢަދާލަތު ޕާޓީމައުމޫނު ޢަބްދުލްޤައްޔޫމު


Dhen Thahgeeg Kuraanee MDP Activistun Edhey Kanthahthah Ekani - Jameel - Vaguthu\n1 މަސް ކުރިން ( ޖުލައި 1, 2020 )\nދެން ފުލުހުން ތަޙްޤީޤު ތަޙްޤީޤު ކުރާނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެމްޑީޕީގެ އެކްޓިވިސްޓުން އެދޭ ކަންތައްތައް އެކަނި ކަމަށް ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅުވެއްޖެއެވެ.\nދާދިފަހުން އިދިކޮޅު ޕީޕީއެމްގެ މުޝީރުކަމާއި ހަވާލުވެ ވަޑައިގެންނެވި ޖަމީލް މިއަދު ކުރެއްވި ޓްވީޓެއްގައި ވިދާޅުވީ މަޖިލީހުގެ ބާރުގެ ދަށަށް ޖިނާއީ ތަޙްޤީޤު ގެންގޮސް، ޖޭއެސްސީ އިން ކޯޓުތަކުގެ ހިންގުމުގެ ނިޒާމަށް ވަދެ، ރާއްޖޭގެ އިސްލާހީ މަސައްކަތް މުޅިން ކިލަނބުކޮށް، ސިޔާސީ ޝިކާރައަކަށް ހަދައިފި ކަމަށެވެ.\n"ދެން ތަޙްޤީޤު ކުރާނީ މަޖިލިސް ރައީސް އާއި އެމްޑީޕީގެ އެކްޓިވިސްޓުން އެދޭ ކަންތައްތައް އެކަނި. ޕޮލިސް ކޮމިޝަނަރ އަދި ބޮޑު ފަނޑިޔާރު މަނިކުފާނަށް ވުމުން ފުރިހަމަ ޑިކްޓޭޓަރަކަށްވެ ނިމުނީ." ޖަމީލް ވިދާޅުވިއެވެ.\nޖަމީލް ވިދާޅުވީ ވަކި ކުށްތަކެއް ދެން ކުށަކަށް ނުވާނެކަން ފޮޓޯތަކުން މިހާރު ފެންނަން ފަށައިފި ކަމަށެވެ.\nޖަމީލްގެ ޓްވީޓްގައި ވަނީ ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމާއި އެމްޑީޕީ މެންބަރުން މާރާމާރީ ހިންގިއިރު ކަންތައް ކުރަންވީ ގޮތުގެ "އިރުޝާދު ދެއްވަން" ނަޝީދު ހުންނެވި މަންޒަރު ފެންނަ ފޮޓޯއެއް ވެސް ހިމަނުއްވާފައެވެ.\nMajlisge baaruge dhashah jinaaee thahqeeqthah gengos, JSC in court thakuge hingumuge nizaamah vadhe, Raajjeyge islaahee massahkaiy mulhin kilambu koh siyaasee shikaara akah hadhaifi. Dhen thahqeeq ves kuraanee Majlis Raees aaieparty activistun edhey kanthah ekani. 1/2 pic.twitter.com/n36KJDT0Gn\n— Mohamed Jameel Ahmed (@MJameelAhmed) July 1, 2020\nދެން ތަޙްޤީޤު ކުރާނީ އެމްޑީޕީގެ އެކްޓިވިސްޓުން އެދޭ ކަންތައްތައް އެކަނި ކަމަށް ޖަމީލް މިއަދު ވިދާޅުވިއިރު ސަރުކާރުން މިހާރު މަޖިލީހަށް ހުށަހަޅާފައިވާ ފުލުހުންގެ ބިލްގައި މަޖިލީހަށް ބޮޑެތި ބާރުތަކެއް ވަނީ ދީފައެވެ. ހާއްސަކޮށް މަޖިލީހުގެ ގައުމީ ސަލާމަތާއި ބެހޭ ކޮމެޓީއަށް ވަކިވަކި ފުލުހުން ހާޒިރުކޮށް، ސުވާލު ކުރުމުގެ ފުރުސަތު ވެސް ވަނީ ފަހިކޮށްފައެވެ.\nފުލުހުންގެ ބިލް މިހާރު އޮތްގޮތައް ފާސްކޮށްފިނަމަ، ރައްޔިތުންގެ މަޖިލީހުގެ ނުފޫޒު ފުލުހުންގެ މައްޗަށް ފޯރާނެ ކަމަށް ބުނެ، ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nހަދީސްއެއް އެބައޮތޭ ބުނުމަކުން ކަމަކު ނުދޭ، ދިރާސާ ކުރަން ޖެހޭ: ޝެއިހް ހުސެއިން ރަޝީދު\nއިންޑިއާ އިން ދިން ލޯންތަކާ ގުޅިގެން ޖަމީލްގެ ސުވާލުތަކެއް ސަރުކާރަށް\nދެ ބުޅާ ކޯޅުމުން، އުފާވާ ބުޅަލަކާއި ރޯން އިން ބުޅަލެއް ފެނޭ - މެމްބަރު ސަނީފް\nޖުލައި 1, 2020 11:56\nތިކަންވެ ނިމިއްޖެ. މިހިނގަނީ ބަރުލަމާނީ ނިޒާމު ކަމުން ރިޔާސީ. އެމްޑީޕީ ފިކުރުގެ ވަކީލުންނަށް ތަފާތު ނުފެންނަނީބާ. ރުހުމުގެ ލޮލަށްއައިބެއް ނުފެންނާނެތާ. މަޖްލިހުގެ ރައީސަކީ ބޮޑުވަޒީރު، މެމްބަރުންނަކީ މިނިސްޓަރުންނާއި ތަހުޤީގު އިދާރާތަކުގެ ވެރިން. މިއީ ބަރުލަމާނީގެ ސިފަތަކެވެ. މިގައުމު ހިނގަމުންދަނީމިމަގުންނެވެ. އިބޫއަކީ ކީއްކުރާ މީހެއްބާ؟؟؟؟ އިބޫ އަދިވެސް ސައިލެންޓްވާންވީ\nޖުލައި 1, 2020 12:45\nދެން ހަޖަމްކޮއްލާ ބޮޑިބަތް ޖަމީލް. ދެން ލަލަލާ...


30 ޖޫން 2020 - 19:57\nކެފޭ/ރެސްޓޯރެންޓް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ނިއު ނޯމަލް ލޮކްޑައުން ހުޅުމާލެ ވިލިމާލެ މާލެ\nތިތަންހުޅުވާ ފުރަތަމަ ހަފްތާ ތިތަން ހިންގަނީ އަދި މީހުންވަންނަނީ ކަނޑައެޅިފާމިންވަރާ ދުރުމިންބެހެއްޓިގެންތޯ އިނިސްޕެކްޓުކުރާން ފުލުހުން ނޫނީ ސިފައިންގެ ބޭކަލުން ތިތަންތާ ތިބޭންޖެހޭނެ. ނޫނީ ކަންކަން ބޮއްސުންލައިގެންދާނެކަން ޔަގީން. މިހާރުވެސް ޒުވާނުންތިބީ ކޮފީކޮޅެއްނުލިބި، ހައިވެ ދޫބޭރަށްނުކުމެފާ. ހަމަ ހުޅުވާހިރަށް ރާޅެއްއަރާހެން އެތަންތަކަށް ކޮފީއަށް ޒުވާނުންއަރާނެ. ގުދުރުކުރުމަކީ އެމީހުން މާބޮޑަށް ދަންނައެއްޗެއްނޫން.\nމަޖިލީސް ރައީސް ވިދާޅުވީ ތެދުފުޅެއް. ސިއްޙީ މާހިރުން ބުނެދޭނީ ކަންއޮތް ގޮތް. ސިޔާސަތު ކަނޑައަޅާ ތަންފީޒު ކުރާ ބަޔަކަށް ވެގެން ނުވާނެ. ހަމަ އެގޮތް މަޖިލީސް ވެސް. ސިޔާސަތު ކަނޑައަޅާ ތަންފީޒު ކުރަން ޖެހެނީ ސީދާ ސަރުކާރުން. ތަންފީޒުކުރާނީ މުވައްސަސާތަކުން. އެއްވެސް ފަރާތަކުން އިން ފަހަނަޅާ ނުދިއުމަށް ގޮވާލަން.\nއަދި އިތުރުކޮށްލައްވާ. މަޖުލިސްއިން ހަދާނީ ގާނުނު، ތަންފީޒު ކުރާނީ ސަރުކާރުން. ހުރިހާކަމެއްގެ ތެރެއަށް އަތްނުބާނާ.\nމިގޭ ކައިރީ ބަންގާޅީން ހިންގަމުން އައި ކެފޭ އަކަށް ލޮކްޑައުން އެއް އައިހެނެއް ހިޔެއްނުވޭ. ހަމައެކަނި ބޭރު ދޮރު ބަންދުކޮށްލައިގެން އެމީހުންގެ މީހުންނާ ބައެއް ދިވެހިންނަށްވެސް ބަރާބަރަށް ކެއިންބުއިމުގެ ވިޔަފާރި ހިންގި. ހޭއަހާލާނެ ބަޔަކުވެސްނުވި. ހީވާގޮތުން އެކަހަލަ ކިތަންމެ ތަނެއް މިރާއްޖޭގަ އަދިވެސް ހުންނާނެ. އެމީހުންނަށް އަބަދުވެސް ނޯމަލް. މީވާ ފައްކާ ގައުމެއް. އަދިވެސް ބިދޭސީން މާ މަދީހެން މަށަށް ހީވަނީ.


Noorul-islam.NET :: ﷲ ބާވާލެއްވި ޙުކުމާ ޚިލާފަށް ޙުކުމް ކުރުން\nމިކަމަކީ މުޅި އިސްލާމީ ދުނިޔެއަށްވެސް ކުރިމަތިވެފައިވާ ވަރަށް ބޮޑު މައްސަލައެކެވެ. މީސްތަކުންގެ މެދުގައި ޙުކުމްކުރަންވީގޮތް الله އަންގަވާފައިވާއިރުވެސް ކަންތައްތައް ކުރެވެމުންދަނީ އެއާ އެއްގޮތަކަށް ނޫންކަމީ އެންމެންނަށްވެސް އެނގޭކަމެކެވެ. ﷲ ގެޙުކުމާ ޚިލާފަށް ޙުކުމް ކުރާ މީހުންނާމެދު ވަޢީދުގެ ބަސްފުޅުތައް ކީރިތި ޤުރުއާނާއި ރަސޫލާ صَلَّى اللَّـهُ عَلَيْكُمْ ގައި އައިސްފައިވެއެވެ. ބައެއް ދަލީލުތަކުގައި އެފަދަ މީހާއަކީ ކާފިރެއްކަމުގައި އައިސްފައިވެއެވެ. އެހެންވެ މިދަލީލުތަކުގެ އަލީގައި ﷲ ގެ ޙުކުމަށް ޢަމަލު ނުކުރާ ކޮންމެ މީހަކީ ކާފިރެއްކަމަށް ބައެއް މީހުން ދެކެއެވެ. ކޮންމެއަކަސް މިމައްސަލައާމެދު ވަކި ކޮޅަކަށް އެއްޗެއް ބުނުމުގެ ކުރިން ޢިލްމުވެރިން މިކަމާމެދު ވިދާޅުވެފައިވާ އެއްޗެއް ބަލައިލުމަކީ ކޮންމެހެންވެސް ބޭނުންތެރިކަމެކެވެ.\nޢަޤީދާގެ މައްސަލަތަކާމެދު ބަޙުސު ކުރައްވާ ޢިލްމުވެރިން ވިދާޅުވާ ގޮތުގައި ކުފުރުވުން ދެބައަކަށް ބެހިގެންވެއެވެ. އެއީ ޢަމަލީ ކުފުރާއި، އިޢްތިޤާދުގައި ކުފުރުވުމެވެ. الله ބާވާލެއްވި ޙުކުމާ ޚިލާފަށް ޙުކުމް ކުރާމީހާ އެއަށް އިންކާރު ނުކުރާކަމުގައިވަނީނަމަ ވަންނާނީ މީގެ ތެރެއިން ޢަމަލީ ކުފުރުގެ ތެރެއަށެވެ. ނަމަވެސް އެޙުކްތައް ޤަބޫލުނުކޮށް އެއާ ދެކޮޅުހަދައި އެއަށް އިންކާރު ކޮށްފިކަމުގައިވާނަމަ ކާފިރުވީއެވެ. الله ބާވާލެއްވި ޙުކުމްތަކުގެ ތެރެއިން ބައެއް ޙުކުމްތަކަށް އީމާންވެފައި އަނެއްބައި ޙުކުމްތަކަށް ކާފިރުވާ މީހުންވެސް އެކަލާނގެ ސިފަކުރައްވާފައިވަނީ، އެބައިމީހުން އީމާންވީ މައްސަލަތަކުގައި، އީމާންވީ ކަމަށެވެ. އަދި ކާފިރުވީ ކަންކަމުގައި ކާފިރުވީ ކަމަށެވެ. ﴿أَفَتُؤْمِنُونَ بِبَعْضِ الْكِتَابِ وَتَكْفُرُونَ بِبَعْضٍۚ﴾  މާނައީ : "ފަހެ ތިޔަބައިމީހުން ފޮތުގެ (ތައުރާތުން) ބަޔަކަށް އީމާންވެ އަނެއް ބަޔަށް އިންކާރުކޮށް ކާފިރުވަނީ ހެއްޔެވެ؟ އެހެންކަމުން މިއާޔަތުންވެސް އެނގެނީ ޢަމަލުން އީމާން ވުމުގެ އިދިކޮޅަކީ ޢަމަލުން ކާފިރުވުން ކަމެވެ. ހަމައެފަދައިން އިޢްތިޤާދުގައި(ޤަބޫލުމުން) އީމާންވުމުގެ އިދިކޮޅަކީ އިޢްތިޤާދުގައި ކާފިރުވުމެވެ. އެއަށްފަހު އިބުނު ތައިމިޔާ ވިދާޅުވަނީ، "މިމައްސަލައިގާ މިދެބަޔަށް ބެހިގެންވާކަމަށް ވިދާޅުވެފައިވަނީ ރަސޫލާ صَلَّى اللَّـهُ عَلَيْكُمْ އަޞްޙާބު ބޭކަލުންނެވެ. އެބޭކަލުންނީ ﷲ ގެ ކަލާމުފުޅުގެ މާނައާއި ދޭހަ އެންމެ ރަނގަޅަށް ދެނެވަޑައިގަންނަވާނޭ ބޭކަލުންނެވެ. އަދި އިސްލާމް ކަމާއި ކުފުރާއި މިދެކަމާއި ގުޅުން ހުރި ކަންތައްތައްވެސް އެންމެ ރަނގަޅަށް އެނގިވަޑައިގަންނަވީ އެބޭކަލުންނަށެވެ. އެހެންކަމުން އެބޭކަލުންގެ ފަރާތުން ނޫންގޮތަކަށް މިކަންކަމެއް ނޭގޭނެއެވެ. ފަހެ އޭގެ ފަހުން އައި ބައެއް މީހުންނަށް އެބޭކަލުންގެ މިމައްސަލައިގާ ވިދާޅުވެފައިވާ އެއްޗެއްގެ ދޭހަ ނުވިސްނުމުގެ ސަބަބުން ދެބަޔަކަށް ބެހުނެވެ.\nއަނެއްބަޔަކު ދެކޭގޮތުގައި އެބައިމީހުންނީވެސް ހަމަ ފުރިހަމަ މުއުމިނުންނެވެ. ފަހެ މިދެބައިމީހުންވެސް ވަނީ ރަގަޅު މަގު ގެއްލިފައެވެ. ތަފާތު ދީންތަކުގެ ތެރެއިން އެންމެ ހެޔޮވެގެންވާ ދީނަކީ އިސްލާމް ދީންކަމުގައި ލެއްވިފަދައިން، ކީރިތިﷲ މިކަމުގައިވެސް ސުއްނަތް ޖަމާޢަތުގެ އަހްލުވެރިންނަށް ޞައްޙަގޮތަށް މަގު ދެއްކެވިއެވެ. މިތާގައިމިވަނީ ކުފުރުނޫން ކުފުރެއްގެ ވާހަކައެވެ. ނިފާޤުނޫން ނިފާޤެއްގެ ވާހަކައެވެ. ޝަރުކުނޫން ޝިރުކެއްގެ ވާހަކައެވެ. ފިސްޤުޏނޫން ފިސްޤެއްގެ ވާހަކައެވެ. ޡުލްމުނޫން ޡުލްމެއްގެ ވާހަކައެވެ. އެއަށްފަހު މިއާޔަތުގެ ތަފްސީރުގައި ސަލަފުންގެ ކިބައިން ވާރިދުވެފައިވާ ރިވާޔަތްތައް ގެންނެވިއެވެ. އޭގެ ތެރެއިން އެއް ރިވާޔަތަކީ އިބުނު ޢައްބާސުގެ އަރިއަހުން ވާރިދުވެފައިވާ ރިވާޔަތެކެވެ. އެރިވާޔަތުގައިވަނީ ﴿وَمَن لَّمْ يَحْكُم بِمَا أَنزَلَ اللَّـهُ فَأُولَـٰئِكَ هُمُ الْكَافِرُونَ﴾  "މިއާޔަތުގައިއެވާ ޙުކުމަކީ ދީނުންބޭރުނުވާ ކުފުރެއެއްގެ ވާހަކައެވެ.\n﴿وَمَن لَّمْ يَحْكُم بِمَا أَنزَلَ اللَّـهُ فَأُولَـٰئِكَ هُمُ الْكَافِرُونَ﴾  މިއާޔަތުގައި އެވާ ކުފުރާބެހޭގޮތުން اَلْإِمَامُ أَحْمَدُ بْنُ حَنْبَل އާ މީހަކު ސުވާލު ކުރުމުން ޖަވާބުގައި ވިދާޅުވިއެވެ. އެއީ މިއްލަތުން ބޭރުކޮށްލާ ކުފުރެއްނޫނެވެ. އީމާން ކަމުގެވެސް ދަރަޖަތެކެއްވާ ފަދައިން ކުފުރުގެވެސް ދަރަޖަތަކެއް ވެއެވެ. އެހެން ތަނެއްގައި ވިދާޅުވެފައިވެއެވެ. މާތް الله އާ އެހެން ފަރާތަކާ ޝަރީކު ކުރުމުން މެނުވީ މުސްލިމަކު ދީނުން ބޭރު ނުވާނެއެވެ. މިމައްސަލައިގާ ޝައިޚުލްއިސްލާމި އިބްނު ތައިމިޔާ ވިދާޅުވެފައިވެއެވެ. ހުރިހާ ފިޤުހުވެރިންގެ އިއްތިފާޤުވެ ވަޑައިގަންނަވާގޮތުގައި، އިސްލާމް ދީނުގައި ޙަރާމް ކަމެއްކަމުގައި ދަންނަބޭކަލުން އިޖްމާޢުވެވަޑައިގެންފައިވާ ޙުކުމަމެއް ހުއްދަ ކަމަށް ބުނާ މީހާއާއި، ޙަލާލު ކަމެއް ކަމުގައި އިޖްމާޢުވެފައިވާ ކަމެއް ޙަރާމް ކަމުގައި ބުނާމީހާ ދީނުން ބޭރުވެއްޖެއެވެ. އަދިވެސް ވިދާޅުވެފައިވެއެވެ. ވަރަށް ގިނަމީހުން އިސްލާމް ދީން ޤަބޫލު ކުރިކަމުގައިވިއަސް، އެބައިމީހުން ޢަމަލު ކުރަނީ އެބައިމީހުންގެ ތެރޭގައި ޒަމާނުއްސުރެ ހަރުލާފައިވާ އާދަކާދައާ އެއްގޮތަށެވެ. މިފަދަ މީހުންނަށް الله ގެ ޙުކުމާ ޚިލާފުވުން ހުއްދަނޫންކަން އެނގުމަށްފަހުވެސް، އެނޫން ގޮތްތަކަށްވެސް ޢަމަލުކުރުން ހުއްދަވާނޭ ކަމުގައި ދެކެގެން އެގޮތްގޮތަށް ޢަމަލު ކުރާކަމުގައިވާނަމަ އެބައިމީހުން ދީނުން ބޭރުވާނެއެވެ. އެހެންނޫންނަމަ އެބައިމީހުން ވާނީ ޖާހިލުން ކަމުގައިވެ. \nرسول الله صَلَّى اللَّـهُ عَلَيْكُمْ ޙަދީޘު ކުރައްވަނީ : "إذا سمى الرجلُ الآخرَ كافرا ، فقد كفرَ أحدُهما" މިޙަދީޘުގެ މާނާގައި الإمام ابن عبد البر ވިދާޅުވެފައިވަނީ: މީގެ މާނައީ ކުރާ ފާފައެއްގެ ސަބަބުން ނުވަތަ ދަލީލުން އޭނާއަށް ވިސްނޭ ގޮތަކަށް ކުރާ ޢަމަލެއްގެ ސަބަބުން ، އެއް މުސްލިމަކު އަނެއް މުސްލިމަކު ކާފިރު ކޮށްގެން ނުވާނޭ ވާހަކައެވެ. އަދި ހުރިހާ ޢިލްމުވެރިންގެ ގާތުގައިވެސް އެއީ ދީނުން ބޭރުވާ ކަމެއްނޫނެވެ.\nހަމައެފަދައިން العلامة الشيخ محمد الأمين الشنطيقي (أضواء البيان 2/104) ވިދާޅުވަނީ : ރަސޫލު ބޭކަލުންނާ އިދިކޮޅު ހަދައި، الله ބާވާލެއްވި ޙުކުމަކީ ބާޠިލު އެއްޗަކަށް ހަދައި، އެއާ އެއްގޮތަށް ޙުކުމް ނުކުރާމީހަކީ ދީނުން ބޭރުވެފައިވާ މީހެކެވެ.\nއެކަމަކު الله ބާވާލައްވާފައިވާ ޙުކުމާއެއްގޮތަށް ޙުކުމްނުކުރާ މީހާ، އެގޮތަށް ޢަމަލުކުރާއިރު ތިމާ މިއަރައިގަންނަނީ ، އެކަލާނގެ ޙަރާމްކުރައްވާފައިވާ ކަމަކަށްކަން ޤަބޫލުކުރާނަމަ ދީނުން ބޭރެއްނުވާނެވެ. އެފަދަމީހާވާނީ ފާސިޤަކަށެވެ. އެބަހީ އޭނާއަކީ ފާފަވެރިއެކެވެ.\nމިއުއްމަތުގެ ސަލަފުންގެ ބަސްފުޅުތަކުންނާއި މިމައްސަލައާމެދު ބަޙުޘުކުރައްވާފައިވާ އިސްލާމީ ދުނިޔޭގެ އިތުބާރުހުރި ޢިލްމުވެރިންގެ ބަސްފުޅުތަކުން އެނގޭންއޮތީ ފާފައެއް ކުރުމީ ދީނުން ބޭރުވާ ކަމެއްނޫންކަމެވެ. ނަމަވެސް ދީނުގައި ކަނޑައެޅިގެން އައިސްފައިވާ ކަމަކާ ދެކޮޅުހަދައިފިނަމަ ނުވަތަ الله ބާވާލެއްވި ޙުކުމަކަށް އިންކާރުކޮށް އެއައް ފުރައްސާރަކޮށް ހަދައިފިނަމަ ނުވަތަ އެއަށް ޢަމަލުކުރަން ނުޖެހޭނޭ ކަމުގައި ބުނާނަމަ އެމީހަކު ދީނުން ބޭރުވާނޭ ކަމުގައެވެ. އެއާ ޚިލާފަށް މުސްލިމުން ޢަމަލުކުރަންޖެހޭނީ الله ބާވާލެއްވި ޙުކުމަށްކަން ޤަބޫލުކުރާމީހަކު، ކޮންމެވެސް ސަބަބަކާހުރެ އިއިން ޙުކުމަކަށް ނުވަތަ ޙުކުމްތަކަކަށް ޢަމަލު ނުކުރިއަސް އެމީހަކު ދީނުން ބޭރުވާނުވާނެއެވެ.\nއަޅުގަނޑު މިހެން މިބުނަނީ الله ބާވާލެއްވި ޙުކުމްގެ ޤަދަރު ކުޑަކޮށްލުމުގެ ގޮތުކުންނޫނެވެ. ނޫންނަމަ ވިކި ފަރާތެއް ރުއްސުމުގެ ބޭނުމެއްގައެއްވެސް ނޫނެވެ. ނަމަވެސް ދީނުގައި އައިސްފައިވާ މިފަދަ މައްސަލަތަކުގައި ބަލަންޖެހޭނީ ސަލަފުންގެ ދަންނަބޭކަލުންނާއި އިތުބާރުހުރު ޢިލްމުވެރިންގެ ބަހަށްކަމުން އެބޭކަލުން މިމައްސަލައިގާ ދެކެވަޑައިގަންނަވާގޮތް ހާމަކުރުމުގެ ބޭނުމުގައެވެ.


22 ނޮވެމްބަރ 2020 - 07:58\nޒުވާން ދެ ތަރިން ކަމަށްވާ ކިއާރާ އަދުވާނީ އާއި އަދިތިޔާ ސީލް ލީޑް ރޯލް ކުޅެފައިވާ ފިލްމު "އިންދޫ ކީ ޖަވާނީ" އަންނަ މަހުގެ 11 ގައި ސިނަމާތަކަށް ގެންނަން ނިންމައިފި އެވެ.\nވަރަށް ފަހުން މި ފިލްމުގެ ލަވައެއް ވެސް އާންމުކޮށްފައިވާ އިރު، މިއީ ނިކިލް އަދުވާނީގެ އެއްމޭ އެންޓައިންމަންޓާއި ބުޝަން ކުމާރުގެ ޓީ ސީރީޒުން ޕްރޮޑިއުސްކޮށް، އަބީރް ސެންގުޕްތާ ޑައިރެކްޓްކޮށްފައިވާ ފިލްމެކެވެ.\nކޮމެޑީއެއްގެ ގޮތުގައި ގެނެސްދޭ "އިންދޫ ކީ ޖަވާނީ" އަކީ ކިއާރާ އާއި އަދިތިޔާ އެކީގައި ފެންނާނެ ފުރަތަމަ ފިލްމެވެ.\nމި މަހުގެ 13 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރި އަކްޝޭ ކުމާރުގެ "ލަކްޝްމީ" ގެ ބަތަލާގެ ރޯލް ވެސް ކުޅެފައިވާ ކިއާރާ މި ވަގުތު އަންނަނީ ވަރުން ދަވަންއާ އެކު "ޖުގްޖުގް ޖިއޯ" ގެ މަސައްކަތްކުރަމުންނެވެ.\nއަރަމުން އަންނަ ބަތަލާގެ ކުރިއަށް ހުރި ފިލްމުތަކުގެ ތެރޭގައި "ޝޭރުޝާހް" އާއި "ބޫލް ބުލައްޔާ 2" ހިމެނެ އެވެ.\n"އަންފެއާ އެންޑް ލަވްލީ" ގެ ޝޫޓިން ނިމުމަކަށް\nމިދިޔަ މަހުގެ ތެރޭގައި ޝޫޓިން ފެށި ރަންދީޕް ހޫޑާ އާއި އިލިއާނާ ޑި ކްރޫޒްގެ ފިލްމު "އަންފެއާ އެންޑް ލަވްލީ" ގެ ޝޫޓިން ނިންމާލައިފި އެވެ.\nސޮނީ ޕިކްޗާޒް އިން ޕްރޮޑިއުސްކުރާ މި ފިލްމަކީ ބަލްވިންދަރު ސިންގް ޖަނޫޖާގެ އަލަތު ޑައިރެކްޝަނެވެ. އޭނާ އަކީ އޭނާ "ސާންޑް ކީ އާނކް" އާއި "މުބާރަކަން" ފަދަ ފިލްމުތަކުގެ ސްކްރީން ރައިޓަރެވެ.\nރަންދީޕާއި އިލިއާނާގެ ޖޯޑު ސްްކްރީނަށް ގެންނަ ފުރަތަމަ ފިލްމު "އަންފެއާ އެންޑް ލަވްލީ" އަކީ އަންނަ އަހަރު ކުރީކޮޅު ރިލީޒްކުރާނެ ފިލްމެކެވެ. އެކަމަކު އަދި ވަކި ތާރީހެއް އިއުލާނެއްނުކުރެ އެވެ.\n"ރާދޭ" އަންނަ އަހަރުގެ ފިތުރު އީދުގައި\nމި އަހަރުގެ ފިތުރު އީދުގައި ރިލީޒްކުރަން ނިންމި ނަމަވެސް ކޮވިޑް-19 ގެ ބަލިމަޑުކަމާ ހެދި އެ ފުރުސަތު ގެއްލުނު ސަލްމާން ޚާންގެ "ރާދޭ: އިންޑިއާސް މޯސްޓް ވޯންޓެޑް ބާއީ" އަންނަ އަހަރުގެ ފިތުރު އީދުގައި ގެނެސްދޭން އަމާޒު ހިފައިފި އެވެ.\nދާދި ފަހުން ޝޫޓިން ވެސް އެއްކޮށް ނިންމައިލި މި ފިލްމު ސިނަމާތަކުގެ ބަދަލުގައި ސްޓްރީމް ޕްލެޓްފޯމަކުން ޕްރިމިއާކުރަން އުޅޭ ވާހަކަ ދޮގުކޮށް، މަޝްހޫރު ފިލްމު ކްރިޓިކް ތަރަން އަދާޝް ބުނީ މަސައްކަތް ކުރަނީ އަންނަ އަހަރުގެ ފިތުރު އީދުގައި "ރާދޭ" ރިލީޒްކުރަން ކަމަށެވެ. މި ފިލްމަކީ ޕްރަބޫދޭވާ ޑައިރެކްޓްކޮށް، ޑިޝާ ޕަޓާނީ ބަތަލާގެ ރޯލު ކުޅެފައިވާ ފިލްމެކެވެ.\nއަންނަ އަހަރުގެ ފިތުރު އީދުގައި "ރާދޭ" ރިލީޒްކުރުމުގެ މާނަ އަކީ ކުރިން އެ ދުވަހަށް ތާވަލުކޮށްފައި އޮތް ސަލްމާންގެ "ކަބީ އީދު ކަބީ ދިވާލީ" އަންނަ އަހަރުގެ ފިތުރު އީދުގައި ރިލީޒްނުކުރުމެވެ. ފަރުހާދު ސަމްޖީ ޑައިރެކްޓްކުރާ އެ ފިލްމަކީ އަދި ޝޫޓިން ވެސް ނުފަށައި އޮތް ފިލްމެކެވެ.\nއަންނަ އަހަރުގެ ފިތުރު އީދު ދިމާވަނީ މެއި މަހުގެ 12 ނުވަތަ 13 އަށެވެ.\nވައިއާރްއެފްގެ ފިލްމުގެ ޝޫޓިން ވިކީ ފަށައިފި\nބޮލީވުޑްގައި މިހާރު އެންމެ ބާރަށް ކުރިއަރަމުން އަންނަ ޒުވާން އެކްޓަރުންގެ ތެރޭގައި ހިމެނޭ ވިކީ ކޯޝަލް ސޮއިކުރި ޔާޝްރާޖް ފިލްމްސް (ވައިއާރްއެފް) ގެ ފުރަތަމަ ފިލްމުގެ ޝޫޓިން ފަށައިފި އެވެ.\nމީޑިއާތަކުން ބުނީ ވަރަށް ސިއްރިޔާތުން ފެށި ޝޫޓިން މުމްބާއީގައި މިހާރު ވަރަށް ބާރަށް ކުރިއަށްދާ ކަމަށެވެ. މި ފިލްމު އަދި ރަސްމީކޮށް ވައިއާރްއެފުން އިއުލާން ވެސް ކޮށްފައި ނުވާ އިރު، ފިލްމުގެ ނަން ވެސް އަދި ނޭނގެ އެވެ. އެކަމަކު މިއީ ދީނީ އެއްބައިވަންތަކަމުގެ މައްޗަށް ބިނާކޮށް ހަދާ ލައިޓްހާޓެޑް ކޮމެޑީއެއް ކަމަށް މީޑިއާތަކުން ބުންޏެވެ.\n"ތަގްސް އޮފް ހިންދުސްތާން" އާއި "ދޫމް 3" ގެ ޑައިރެކްޓަރު ވިޖޭ ކްރިޝްނާ އަޗާރިއާ (ވިކްޓާ) ހަދާ މި ފިލްމުގެ ބަތަލާ އަކީ 2017 ގެ މިސް ވޯލްޑް މަނޫޝީ ޗިލާރެވެ. އޭނާ ބޮލީވުޑަށް ތައާރަފުކުރާނީ އަކްޝޭ ކުމާރާ އެކު ވައިއާރްއެފުން ގެނެސްދޭ "ޕްރިތުވީރާޖް" އިންނެވެ.\nބޮލީވުޑް ސަލްމާން ޚާން ކޮމެޑީ ޔާޝްރާޖް ފިލްމްސް އެކްޓްކުރުން ބޮލީވުޑް ފިލްމު ފިލްމު


SunOnline: Column: Nabiyaage oagaaverikamaa behey eh vaahaka\nއަޙުމަދު މާޖިދު 28 Oct 2019, 11:40\nއިސްލާމް ދީނުގެ ކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަޔަކީ މާތްރަސްކަލާނގެ އިންސާނުންގެ ގާތަށް ފޮނުއްވެވި އެތައް ހާސް ނަބީ ބެއިކަލުންނެއްގެ ތެރެއިން އެންމެ ފަހުގެ ނަބިއްޔާއެވެ. ނަބީ ރަސޫލުންގެ ރަން ސިލްސިލާގެ އެންމެ ފަހުގެ އަދި އެންމެ މުހިއްމު ބޮޅެވެ. ހައްގާއި ބާތިލާ ދެމެދުގައި ފެށުނީއްސުރެ ކުރެވެމުން އަންނަ ހަނގުރާމައިގައި، ހައްގުގެ އަޑާއި ދިދަ އުފުއްލެވި ބަރަކާތްތެރި ރަސޫލުންގެ މަސައްކަތްޕުޅު ފުރިހަމަ ކުރެއްވެވި މަތިވެރި ސާހިބާއެވެ. މާތްރަސްކަލާނގެ އެކަލޭގެފާނު ސިދުރަތުލް މުންތަހާގެ މަތިވެރި ދަރަޖަޔަށް އުފުއްލަވައި އެކަލޭގެފާނަށް ބަސް ވަޙީ ކުރެއްވިއެވެ. އެކަލޭގެފާނުގެ ހިތްޕުޅުގައި ޖައްސައި، އެކަލޭގެފާނަށް އަނިޔާވެރިވެ، އެކަލޭގެފާނަށް އިހާނެތިކޮށް ހިތުމަކީ އެކަލާނގެ ރަޙްމަތުން ދުރު ކޮށްލެވޭނޭ ސަބަބެއް ކަމުގައި އެންގެވިއެވެ.\nމިފަދަ މަތިވެރި މަގާމެއް މުޙައްމަދުގެފާނަށް ދެއްވެވުނީ ކީއްވެގެން ބާވައެވެ!\nއެއް މަންޒޫރަކުން ބަލާ ނަމަ، އޭގެ ސަބަބަކީ އިތުރު އެކަލޭގެފާނަކީ އެންމެ ފަހުގެ ނަބިއްޔާ ކަމުގައި މާކުރީއްސުރެ ކަނޑައަޅުއްވައި ލިޔުއްވައިފައި އޮތުމާ އެކު، މާތްރަސްކަލާނގެ އެކަލޭގެފާނު އެފަދަ މަތިވެރި މަގާމަކަށް ކުފޫ ހަމަވާނޭ ގޮތަށް ތަރުބިއްޔަތުވެވަޑައިގަތުމަށް އިރާދަ ކުރައްވައި، އެގޮތަށް ކަންކަން ހިންމެވި ހިންމެވުމެވެ. އެހެން މަންޒޫރަކުން ބަލާ ނަމަ، އެ މަގާމަކީ އިތުރު އެކަލޭގެފާނުގެ މަތިވެރި ޝަޚްޞިއްޔަތާއި، ފުރާފުރިހަމަ އަދި އާނަންދަ އަޚްލާޤާއި، ރޫޙާނީ ޠާހިރުކަމުގެ ސަބަބުން އެ މަގާމު އެކަލޭގެފާނަށް ހައްގު ވެވަޑައިގަތުމުގެ ސަބަބުން ދެއްވުނު މަގާމެކެވެ. މި ދެ ގޮތް ވެސް އެއް ވަރަކަށް ސައްހަ ކަމުގައި ބެލެވިދާނެއެވެ.\nމުޙައްމަދު ނަބީ ކަލޭގެފާނުގެ މަތިވެރިކަމުގެ ތެރޭގައި ހިމެނޭ އެންމެ މުހިއްމު އެއް ކަމަކީ އެކަލޭގެފާނުގެ ހިތްޕުޅުހެޔޮކަމާއި އޯގާވެރިކަމެވެ. އެންމެހައި އިންސާނުންނާއި، އަދި ޖަނަވާރުތަކާ މެދު ވެސް އެކަލޭގެފާނުގެ ހިތްޕުޅުގައި އޮންނަ އިމެއް ނެތް ހަމްދަރުދީއެވެ. އުމުރުފުޅުން އެންމެ ތުއްޕުޅު އިރުއްސުރެ، ދުނިޔެ ދޫ ކުރައްވައި ސުވަރުގެ ވަޑައިގަތުމާ ހަމަޔަށް، ދެގޮތެއް ވުމެއް ނެތި، އެކަލޭގެފާނުގެ ބަސްފުޅުތަކާއި އަމަލުފުޅުތަކުން ފެނިގެން ދިޔަ ރަހުމުވެރިކަމެވެ. އިތުރު އެކަލޭގެފާނުގެ މަތިވެރި ސިޔަރަތު ކިޔައި މުތާލިއާ ކޮށްފި ކޮންމެ ތެދުވެރިޔަކަށް، އަޖާއިބު ވެހުރެގެން ބުނާން ޖެހޭނީ، މީސްތަކުންނާއި އެންމެހައި މަޚްލޫޤުންނަށް ރަހުމާއި ހަމްދަރުދީ އާއި އޯގާވެރިކަން ބެހެއްޓުމުގައި އިތުރު އެކަލޭގެފާނު ފަދަ މަތިވެރި މިސާލެއް، އެފަދަ ނަމޫނާއެއް ދުނިޔޭގެ ތާރީޚުން ފެންނާން ނެތް ކަމުގައެވެ.\nދޮގާއި ތެދު ވަކި ކުރުން\nކީރިތި މާތް ނަބިއްޔާއާ މެދުގައި ދޮގުވެރި ވާހަކަތައް ދެއްކުމަކީ، އިތުރު އެކަލޭގެފާނުގެ ރިސާލަތުގެ ދައުވަތު އިއްވެވި ދުވަހުއްސުރެ ފެށިގެން މިއަދާ ހަމަޔަށް އަބަދުވެސް ހިނގާ ކަމެކެވެ. މިއީ އަޅުގަނޑުމެން ހައިރާން ވާކަށް ޖެހޭ ކަމެއް ވެސް ނޫނެވެ. ކީރިތި ޤުރްއާނާއި ސުންނަތުން އަޅުގަނޑުމެންނަށް މިކަމާ ބެހޭގޮތުން އެންގެވި އެންގެވުންތައް އިހަށް ބަހައްޓައިފައި، ހުރިހައި ޒަމާންތަކަކާއި ހުރިހައި މަކާންތަކެއްގައި އިންސާނީ މުޖުތަމައުތަކުގައި ކަން ހިނގާ ގޮތާއި އިންސާނުންގެ އުޅުމާއި ސުލޫކު ހުންނަ ގޮތަށް އެކަނި ބަލައިލިޔަސް، އަޅުގަނޑުމެންނަށް އެނގޭ ކަމަކީ ހައްގާއި ހެޔޮމަގަށް ފުރަގަސް ދީ، ދޮގާއި މަކަރާއި އަނިޔާވެރިކަން އިޚްތިޔާރު ކުރާ އިންސާނުންނަކީ ވަރަށް ގިނަ އެއްޗެއް ކަމެވެ. ނަފްރަތާއި ހަސަދަޔަކީ ވަރަށް ގިނަ ބައެއްގެ އަމަލުތަކުގެ އިމާރާތް އޭގެ މައްޗަށް ބިނާ ވެގެންދާ ބިންގާ ކަމެވެ.\nމިއަދުގެ ދުނިޔެއަށް ބަލައިލާ އިރު، ކީރިތި މާތް ނަބިއްޔާގެ އިސްތަށިފުޅުގައި އެކިއެކި ދޮގު ތުހުމަތުތައް އަޅުވައި، އެ ތުހުމަތުތަކުގެ ވާހަކަ ފޮތްތަކާއި، ރިޕޯޓުތަކާއި، އިންޓަރނެޓްގައި ޝާއިއު ކުރެވޭ ލިޔުންތަކާއި، ޓީވީ އަދި ރޭޑިޔޯ ޕްރޮގްރާމްތަކުގެ ޒަރީއާއިން މުޅި ދުނިޔެއަށް ފެތުރުމުގައި އިސްކޮށް ތިބީ ހުޅަނގުގެ ގައުމުތަކުގެ ބައެއް ފަރާތްތަކެވެ. ރޮބަރޓް ސްޕެންސަރ އާއި، އަޔާން ހިރްސީ އަލީ އާއި، ޕަމެލާ ގެލަރ އާއި، ޑޭވިޑް ހޮރޮވިޓްޒް އާއި، ޑެނިއެލް ޕައިޕްސް އާއި، ފްރޭންކް ގެފްނީ އާއި، ޑޭވިޑް ޔެރުޝަލްމީ އާއި، ސްޓީވެން އެމަރސަން ފަދަ މީހުންނެވެ. މިއިން ކޮންމެ މީހަކީ ހުޅަނގުގެ ދުނިޔޭގައި "ސެލެބްރިޓީ" ހައިސިއްޔަތު ލިބިގެން ތިބި މަޝްހޫރު މީހުންނެވެ. އިސްލާމް ދީނާ ބެހޭ އެއްވެސް އިލްމީ "ކޮލިފިކޭޝަނެއް" ނެތުމާ އެކުގައިމެ، ދުނިޔޭގެ އެންމެ ބޮޑެތި މީޑިޔާ އިދާރާތަކުގެ ޓީވީތަކާއި ރޭޑިޔޯތަކާއި ނޫސްތަކުގައި އެންމެ އަޑުގަދަ މީހުންނެވެ. މި މީސްމީހުންނާއި އެމީހުން އިސްލާމް ދީނާ ދެކޮޅަށް ކުރާ މަސައްކަތަށް ފައިސާ ލިބޭ ގޮތްތައް ކުރު ގޮތަކަށް މި މަޒުމޫނުންނާއި މި ސަފުހާގައިވާ އެތައް މަޒުމޫނުތަކަކުން ވިދާޅުވެލައްވާށެވެ. އަޅުގަނޑުމެންގެ ތެރެއިން ވަރަށް ގިނަ ޒުވާން ކުދީން މިހާރު އިސްލާމް ދީނާ ބެހޭ މައުލޫމާތު ހޯދާ މައިގަނޑު ދެ މަސްދަރުގެ ތެރެއިން އެއް މަސްދަރަކީ މި މީސްމީހުންގެ ލިޔުންތަކާއި ވާހަކަތަކެވެ. މުސްލިމުންގެ ސަފުތަކުގެ ތެރެއިން ނުކުމެ، އެ ސަފުތައް ދޫ ކޮށްލައި އިސްލާމް ދީނަށާއި ކީރިތި މާތް ނަބިއްޔާއަށް އެއްޗެތި ގޮވާން އުޅޭ ގާތްގަނޑަކަށް އެންމެންގެ ވެސް ދީނީ "އުސްތާޒުންނަކީ" މިފަދަ މީސްމީހުންނެވެ.\nއަޅުގަނޑުމެންގެ މައްޗަށް މިއަދު އޮތް އެންމެ ބޮޑު އެއް ވާޖިބަކީ އިތުރު މާތް ނަބިއްޔާގެ ސިޔަރަތު، މުއުތަބަރު އަދި ސައްހަ ފޮތްފޮތުން އަޅުގަނޑުމެންގެ ދަރީންނަށް އުނގަންނައިދިނުމެވެ. އެފަދަ ފޮތްތައް ވަރަށް ގިނައެވެ. މިއަދު އިނގިރޭސި ބަހުން ވެސް އެފަދަ ފޮތްތައް އެބަހުއްޓެވެ. ކިޔުންތެރީން ކުރެ، އެއީ ކޮން ފޮތްތަކެއް ބާވައޭ، މި ސުވާލު ހިތްޕުޅުގައި އުފެދިދާނޭ ބެއިފުޅުންނަށް ޓަކައި އެ ފޮތްފޮތުގެ ވާހަކަ ހިސާބަކަށް މި ތަނުގައި ދަންނަވައިލުމަކީ ގޯހެއް ކަމަށް އަޅުގަނޑު ނުދެކެމެވެ. ވަކި ތަރުތީބަކުން ލިސްޓު ކުރުމެއް ނެތި ދަންނަވާ ނަމަ، އިންޑިޔާގެ މަޝްހޫރު އިސްލާމީ މުފައްކިރު އަދި ޢާލިމް މައުލާނާ އަބުލްކަލާމް އާޒާދު ސިޔަރަތުގެ މައުޟޫޢުގައި ލިޔުއްވި ލިޔުއްވުންތަކާއި، މައުލާނާ ވަޙީދުއްދީން ޚާން އިތުރު ނަބިއްޔާގެ ހަޔާތްޕުޅާ ބެހޭގޮތުން ލިޔުއްވައިފައިވާ ލިޔުންތަކާއި، ޢައްލަމާ ޝިބްލީ ނުޢްމާނީ އާއި ސައްޔިދު ސުލައިމާން ނަދުވީ ލިޔުއްވި ސިޔަރަތާއި، މުޙައްމަދު ޙުސައިން ހައިކަލްގެ ސިޔަރަތާއި، މައުލާނާ މުޙައްމަދު ޢަލީ ލާހޫރީގެ ސިޔަރަތާއި، ޕްރޮފެސަރ ޑރ. މުޙައްމަދު ޙަމީދުﷲގެ ސިޔަރަތާއި، ސީރިޔާގެ މުސްލިމް ޢިލްމުވެރިޔާ ޢާދިލް ޞަލާޙީގެ ސިޔަރަތާއި، މާރޓިން ލިންގްސްގެ ސިޔަރަތު ފާހަގަ ކޮށްލަމެވެ. މީގެ އިތުރުން އެމެރިކާގެ މުސްލިމް އިލްމުވެރިއެއް ކަމުގައިވާ ޔަޙްޔާ އެމެރިކް ލިޔުއްވި "ކްރިޓިކަލް ލައިވްސް - މުޙައްމަދު" މި ފޮތަކީ ޒުވާން ކުދީންނަށް ސިޔަރަތު ތައާރަފު ކޮށްދިނުމަށް ވަރަށް ރަނގަޅު ފޮތެކެވެ.\nއަނިޔާގެ ބަދަލުގައި ހަމްދަރުދީ\nދޮގުވެރީން ކޮންމެ ގޮތަކަށް ވާހަކަ ދެއްކިޔަސް، ކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަޔަކީ އޯގާވެރިކަމާއި ރަޙްމާއި ހަމްދަރުދީގެ އެންމެ ރިވެތި ނަމޫނާއެވެ. މިހެން މި ދަންނަވަނީ "އިންޑޮކްޓްރިނޭޓް" ވެފައި ހުރެގެން، "ޑޮގްމެޓިކް" އަސާސެއްގައޭ، އެއްވެސް ވަރަކަށް އަގުލީ ނުވަތަ "ރޭޝަނަލް" ތަހުލީލެއް ކުރުމަކާ ނުލައޭ ބައެއް މީހުން ހީކޮށްފާނެއެވެ. ނަމަވެސް އެއްގޮތަކަށް ވެސް އެހެންނެއް ނޫނެވެ. މިހެން މި ދަންނަވަނީ އިތުރު އެކަލޭގެފާނުގެ ހަޔާތްޕުޅު އެކީއެކަށް ބަލައި ދިރާސާ ކުރުމަށް ފަހު، އެކަލޭގެފާނަށް ދިމާ ވެވަޑައިގަތް ބޮޑެތި އަދި ކުދިކުދި ކަންކަމާއި، އެ ކަންކަމުގައި އެކަލޭގެފާނު އަމަލު ކުރެއްވެވި ގޮތާއި، އެކިއެކި ހާލަތްތަކުގައި ދުޝްމަނުންނާއި، އެކުވެރީންނާއި، ރައްޓެހީންނާއި، ބީރައްޓެހީންނާއި، ތިމާގެފުޅު ބެއިފުޅުންނާއި، އެނޫން މީހުންނާ މެދު އިތުރު އެކަލޭގެފާނު ކަންތައްތައް ކުރެއްވި ގޮތާ މެދު ފަރުވާތެރިކަމާ މެދު ވިސްނުމުން، މި ނޫން އެހެން ގޮތަކަށް ދެންނެވޭން ނެތަތީއެވެ.\nވިސްނަވާށެވެ. މައްކާގެ މުޝްރިކުން ތޭރަ އަހަރު ވާންދެން އިތުރު އެކަލޭގެފާނަށް ނަފްސާނީ ގޮތުންނާއި، ޖިސްމާނީ ގޮތުންނާއި، ފިކުރީ ގޮތުން ހިސާބެއް ނެތްހައި އަނިޔާތައް ކުރިއެވެ. ތޭރަ އަހަރު ވާންދެން ކޮންމެ ދުވަހަކު، ހަމަ ކޮންމެ ދުވަހަކު އެކަލޭގެފާނަށް މައްލަވަކޮށް، ފުރައްސާރަ ކޮށް، ހުތުރު އެއްޗެތި ގޮވިއެވެ. އާއްމު މުޖުތަމައުގައި އުޅުއްވުމަށް ނުކުޅަދާނަފުޅު ވާވަރަށް އެކަހެރި ކޮށް މަލާމާތް ކުރިއެވެ. ހަށިކޮޅަށް ގެއްލުން ދީ ލެއި އޮހޮރުވިއެވެ. އެކަލޭގެފާނުގެ އެކުވެރީންނަށް ސިލްސިލާ ގޮތެއްގައި ވޭންދެނިވި އަނިޔާތައް ކުރިއެވެ. އެ އަނިޔާގައި އެއިގެ ތެރެއިން އެތައް ބެއިފުޅަކު ޝަހީދު ކުރިއެވެ. އެކަލޭގެފާނުގެ ލޮބުވެތި ދަރިދަރިކަނބަލުންގެ ތެރެއިން އެއް ބެއިފުޅަކު ދުނިޔެ ދޫ ކުރެއްވެވީ އެފަދައިން އެމީހުން ކުރި އަނިޔާތަކުގެ ސަބަބުންނެވެ.\nމި ހުރިހައި އަނިޔާތަކެއް ތަހައްމަލު ކުރެއްވުމަށް ފަހު، އާޚިރުގައި ނަސްރު ލިބިވަޑައިގަތީ އިތުރު އެކަލޭގެފާނަށެވެ. އެ ނަސްރާ އެކު މުޅި ޢަރަބިކަރަ އެކަލޭގެފާނުގެ ބާރުފުޅުގެ ދަށަށް ދިޔައެވެ. އެކަލޭގެފާނުގެ ދުޝްމަނުންގެ މައްޗަށް، އެކަލޭގެފާނު އެދިވަޑައިގަތް ކޮންމެ ނިޔާއެއް ކަނޑައަޅުއްވައި އެ ނިޔާއެއް އެދިވަޑައިގަތް ގޮތަކަށް ތަންފީޒު ކުރެއްވުމުގެ ފުރުސަތު ލިބިވަޑައިގަތެވެ. ޢަރަބި ކަރައިގައި އޮތް އެންމެ ވަރުގަދަ ދައުލަތަކީ އެކަލޭގެފާނުގެ ދައުލަތް ކަމުގައި ވިއެވެ. ނަމަވެސް ހަމަ އެކެއްގެ ކިބައިން ވެސް ބަދަލެއް ނުހިއްޕަވައެވެ. ބައެއްގެ ފުށުން އިމެއް މިނެއް ނެތް އަނިޔާވެރިކަން ތަހައްމަލު ކުރާ ކޮންމެ މީހެއްގެ ކިބައިންމެ އާއްމު ގޮތެއްގައި ފެންނަ "ހިތިކަން" އެކަލޭގެފާނުގެ ބަސްފުޅުތަކުން ވިޔަސް އަމަލުފުޅުތަކުން ވިޔަސް ނުފެނެއެވެ. އާރާއި ބާރުގެ ކުންނުގައި އެކަލޭގެފާނު ހުންނަވައި، އެކަލޭގެފާނަށް ޙަސަދަ ލައިގެން އުޅުނު އެންމެ ބޮޑެތި އަނިޔާވެރީންނަށް ވެސް އެކަލޭގެފާނުގެ ފަރާތްޕުޅުން ފެނުނީ ޢަފޫ ކުރެއްވުމާއި މަޢާފު ކުރެއްވުމުގައި، މުޅި އިންސާނިއްޔަތު ފަޚުރުވެރި ވާވަރުގެ މަތިވެރި ނަމޫނާއެކެވެ.\nއިތުރު މާތް ނަބިއްޔާގެ އޯގާވެރިކަމުގެ ވާހަކަތައް ކިޔައިދިނުމަށް އާދައިގެ މަޒުމޫނެއް ނުފުދެއެވެ. އިތުރު އެކަލޭގެފާނުގެ ސިޔަރަތު ލިޔުއްވި އިސްލާމީ އިލްމުވެރީންގެ ލިޔުއްވުންތައް ދިރާސާ ކޮށްލުމުން އަޅުގަނޑުމެންނަށް ފެނިއެނގިގެންދާ ހަގީގަތަކީ، އެ މައުޟޫޢުގައި އެކަނި އެތައް ސަތޭކަ ސަފުހާއެއްގެ ފޮތް ލިޔެވިދާނޭކަމެވެ. ނަމަވެސް ކުރު ގޮތަކަށް، އެއިގެ ތެރެއިން އެއް ކަމަކަށް ބަލައިލަމާ ހިންގަވާށެވެ. އެއީ އިތުރު އެކަލޭގެފާނުގެ ޞަޙާބީންނާ މެދުގައި އެކަލޭގެފާނު ބެހެއްޓެވި އޯގާވެރިކަމެވެ. މިއީ އިތުރު އެކަލޭގެފާނުގެ ޝަޚްޞިއްޔަތުގައި މީސްތަކުންނަށް ހަމްދަރުދީ ވެވަޑައިގަތުމާއި، ރަޙުމު ކުރެއްވުމާއި، އޯގާވެރިކަމުގެ ސިފަ ހުރި މިންވަރު ދައްކުވައިދޭ އެންމެ ބޮޑު އެއް ހެއްކެވެ.\nޞަޙާބީންގެ ވަފާތެރިކަމުން ލިބޭ ހެކި\nކީރިތި ޤުރްއާނުގެ ސޫރަތުލް އާލިޢިމްރާނުގެ 159 ވަނަ އާޔަތުގެ މާނައިގައި އޮންނަނީ "ހިތްޕުޅު ހަރުކަށި، ޚުލްގުފުޅު ނުބައި ބެއިކަލަކު ކަމުގައި ކަލޭގެފާނު ވެވަޑައިގެންނެވި ނަމަ، ކަލޭގެފާނުގެ އަރިޔަހުން އެއުރެން ވަކި ވެގެން ހިނގައްޖައީހެވެ" މިހެންނެވެ. މި އާޔަތުގައި އިޝާރާތް ކުރެވިފައި އެވަނީ އިތުރު މާތް ނަބިއްޔާގެ ހިތްޕުޅު ހެޔޮކަމާއި، އޯގާވެރިކަމާއި، އެންމެހައި މީސްތަކުންނާ މެދުގައި އެކަލޭގެފާނު ބެހެއްޓެވި ހަމްދަރުދީ އާއި ރަހުމްވެރިކަމުގެ އެންމެ ބޮޑު، އެންމެ ވަރުގަދަ، އަދި އެންމެ އަލިގަދަ އެއް ހެއްކަށެވެ. އެ ހެއްކަކީ އިތުރު އެކަލޭގެފާނުގެ އާލުންނާއި އަސްހާބުން އެކަލޭގެފާނު ދެކެ ލޯބި ވެވަޑައިގަތް، އަދި އެކަލޭގެފާނަށް ތެދުވެރި ވެވަޑައިގެން، އެކަލޭގެފާނަށް ވަފާތެރި ވެވަޑައިގަތް މިންވަރެވެ. މައްކާގައި ދިގު ތޭރަ އަހަރު ވާންދެން އިތުރު އެކަލޭގެފާނަށް ތަބަޢަ ވެވަޑައިގަތް ބެއިފުޅުން މުޝްރިކުންގެ އަނިޔާވެރިކަން ތަޙައްމަލު ކުރެއްވި އިރު ވެސް، އިތުރު އެކަލޭގެފާނުގެ ފަރާތްޕުޅުން ހިނގި ކަމަކުން ހިތްހަމަ ނުޖެހިގެން ހަމަ އެކަކު ވެސް އިސްލާމް ދީނާ ދުރަކަށް ނުދެއެވެ. މަދީނީ ދައުރުގައި ވެސް ހަމަ އެފަދައެވެ. އިތުރު އެކަލޭގެފާނުގެ ހުރިހައި އަނބިއަނބިކަނބަލުން ވެސް، އެކަލޭގެފާނުގެ ހަޔާތްޕުޅުގައި ވެސް، އަދި އެކަލޭގެފާނު ސުވަރުގެ ވަޑައިގަތުމަށް ފަހުގައި ވެސް، އެކަލޭގެފާނު ސިފަ ކުރެއްވީ މީސްތަކުން ކުރެ އެންމެ ހިތްޕުޅު ހެޔޮ، އެންމެ އޯގާވެރި، އެންމެ ފުރިހަމަ އިންސާނާގެ ގޮތުގައެވެ.\nއިންސާނީ ޠަބީޢަތާއި، އިންސާނުންގެ މެދުގައި ކަންކަން ހިނގާ ގޮތް ދެނެތިބި ނަފްސާނީ ޢިލްމުވެރީންނާއި އިޖުތިމާޢީ ޢިލްމުވެރީންގެ ވާހަކަތަކުގެ އަލީގައި ވިސްނައިލުމުން، އަޅުގަނޑުމެންނަށް އެނގޭ ކަމަކީ އިންސާނެއްގެ ކިބައިގައި އެހެން މީހުންނާ މެދުގައި ހަރުކަށި ވުމާއި، ބައެއް ފަހަރުފަހަރު ނަމަވެސް ރަޙުމެއް ހަމްދަރުދީއެއް ނެތި، ނުވަތަ ރުޅިވެރިކަމާ އެކު ކަންކަން ކުރުމުގެ ސިފަ ހުރެއްޖެ ނަމަ، އެމީހެއްގެ ތިމާގެއިންނާއި އެކުވެރީން ކުރެ ކޮންމެވެސް ބަޔަކު، ކޮންމެވެސް އިރެއްގައި އެ މީހަކާ ވަކި ވެގެން، އެ މީހަކު ދޫ ކޮށްލައިފައި ދިޔުން އެއީ ނުހިނގައިނުދާނޭ ކަމެއްކަމެވެ. ޚާއްޞަ ގޮތެއްގައި، އެމީހެއްގެ ފަރާތުން ފައިސާޔާއި މުއްސަނދިކަން ފަދަ މާއްދީ ފައިދާތައް ނުލިބޭ ނަމައެވެ. އެ މީހަކީ ދައުލަތެއްގެ ވެރިޔެއްގެ މަގާމުގައި ހުރި މީހެއް ނަމަ، އެފަދަ މީހަކާ ދެކޮޅަށް ނުކުމެ، އޭނާގެ ފުށުން ލިބުނު އަނިޔާއަކާ މެދު ޝަކުވާ ކޮށް، އޭނާޔާ ދެކޮޅުވެރި ވާނޭ ބަޔަކު ނުނުކުމެ ދިޔުމަކީ ކަނޑައެޅިގެން މުސްތަޙީލު ކަމެކެވެ. ދުނިޔޭގެ ތާރީޚު ބައްލަވާށެވެ. މި ބަހުގެ ހެކި ފެނިވަޑައިގަންނަވާނެއެވެ.\nއެކަމަކު އިތުރު އެކަލޭގެފާނުގެ ޢާއިލާގެ ބެއިފުޅުންނާއި ޞަހާބީން ކުރެ ހަމަ އެއްވެސް ބެއިފުޅަކު އެކަލޭގެފާނު ތިމަންނާޔާ މެދުގައި އިހާނެތިކަމެއް ކުރެއްވިޔޭ ވިދާޅުވެ ކުރެއްވި ހަމަ އެންމެ ޝަކުވާއެއް ވެސް ނެތެވެ. އެ ބެއިކަލުންނަކީ އެކަލޭގެފާނުގެ ފަރާތްޕުޅުން މުދައުވެރިކަމެއް ފަދަ މާއްދީ އެއްވެސް ފައިދާއެއް ލިބިވަޑައިގަތް ބެއިކަލުންނެއް ނޫނެވެ. ތާރީޚު ހެކިދޭ ފަދައިން، އިތުރު މާތް ނަބިއްޔާގެ ޞަޙާބީންނަކީ އެކަލޭގެފާނުގެ ޙަޔާތްޕުޅުގައި ވެސް، އަދި އެކަލޭގެފާނު ސުވަރުގެ ވަޑައިގެންނެވި ފަހުން ވެސް، ޒުހުދުވެރިކަމުގައި އަރައިތިއްބެވި، ދުނިޔެއާއި ދުނިޔޭގެ މާއްދީ އިއްޒަތާއި ކަންކަމާ ނިކަން ދުރުގައި ތިއްބެވި ބެއިފުޅުންނެވެ. އިސްލާމީ ދައުލަތުގެ ވެރީންގެ ގޮތުގައި ތިއްބެވި އިރުވެސް، އެ ބެއިބެއިކަލުންގެ ދިރިއުޅުއްވުން ހުރީ އެގޮތުގައެވެ. އިތުރު އެކަލޭގެފާނު ދުނިޔެ ދޫ ކުރައްވައި ވަޑައިގަތުމަށް ފަހުގައި ވެސް، ޞަޙާބީންގެ މެދުގައި އިތުރު އެކަލޭގެފާނާ މެދުގައި ލޯބިފުޅު ހުރި ވަރީ، އިތުރު އެކަލޭގެފާނުގެ ހަނދުމަފުޅު ގެނުވާނޭ އެއްޗެއް، ކަމެއް، މީހަކާ ދިމާ ވެވަޑައިގަތަސް އެ ބެއިފުޅުން ކުޑަކުދީން މަންމަ ނުފެނުމުން ރޯ ފަދައިން ކީރިތި ކުރައްވައި އުޅުއްވިއެވެ. މިފަދަ އެތައް ހާދިސާއެއް ތާރީޚު ފޮތްތަކުގައި ބަޔާން ކުރެވިފައި ވެއެވެ. އެއް ހާދިސާޔަކީ މާތް ޞަޙާބީއެއް ކަމުގައި ވާ ބިލާލް ރަޟިޔަﷲ ޢަންހުއާ ގުޅޭ ޙާދިސާއެކެވެ.\nޚަލީފާ ޢުމަރު ބިން އަލްޚައްޠާބު ރަޟިޔަﷲ ޢަންހު ޤުދުސް ފަތަހަ ކުރެއްވި ހާދިސާޔަށް ފަހު، ބިލާލުގެފާނު ދިމިޝްޤުގައި ވަޒަންވެރި ވެވަޑައިގަތެވެ. އެއިގެ ފަހުން އެތައް އަހަރެއް ވާންދެން އެކަލޭގެފާނު އުޅުއްވީ ދިމިޝްޤުގައެވެ. މަދީނާޔަކަށް ވަޑައެއްނުގަންނަވައެވެ. އެހެން ވެފައި ވަނިކޮށް، އެއް ރެޔަކު އެކަލޭގެފާނަށް ހުވަފެންފުޅެއްގައި އިތުރު މާތް ނަބިއްޔާ ފެނިވަޑައިގަތެވެ. އެ ހުވަފެންފުޅާ ވިދިގެން، ބިލާލުގެފާނު ވަގުތުން ދަތުރުފުޅު ހައްދަވައިގެން ވަޑައިގަތީ މަދީނާޔަށެވެ. މަދީނާޔަށް ވަޑައިގަތް ރޭގެ ފަތިސް ވާންދެން އެކަލޭގެފާނު އިތުރު ނަބިއްޔާގެ ބަރަކާތްތެރި މަޤްބަރާކޮޅުގެ އަރިޔަހުގައި އިންނެވިއެވެ. ފަތިސް ނަމާދު ވަގުތު ވުމުން، އެކަލޭގެފާނު މަސްޖިދުއް ނަބަވީގައި، އެތައް އަހަރަކަށް ފަހު، ބަންގި ދެއްވިއެވެ. ކައިރި ހިސާބުތަކުގައި އުޅުއްވި ޞަހާބީންނަށް އެކަލޭގެފާނުގެ އަޑުފުޅު އިވިވަޑައިގަތުމުން، އިތުރު ނަބިއްޔާގެ ދުވަސްވަރުގެ ހަނދުމަފުޅު އައު ވެގެން، އެތައް ބެއިފުޅަކު ވަގުތުން މިސްކިތަށް މިސްރާބު ޖެއްސެވީ ގިސްލައްވައި ކީރިތި ކުރައްވަމުންނެވެ.\nމާތް ނަބިއްޔާ މަދީނާޔަށް ހިޖުރަ ކުރެއްވީއްސުރެ އެކަލޭގެފާނު ސުވަރުގެ ވަޑައިގެންފުމަށް ދާންދެން، އެކަލޭގެފާނުގެ ޚިދުމަތުގައި އުޅުއްވި އަނަސް ބިން މާލިކު ރަޟިޔަﷲ ޢަންހުގެ ހެކިބަހަކީ ވެސް ރަންއަކުރުން ފަވައިލެވޭ ހެކިބަހެކެވެ. އިތުރު އެކަލޭގެފާނުގެ ހިތްޕުޅުހެޔޮކަމާއި އޯގާވެރިކަމާ މެދު އަނަސްގެފާނުގެ އަރިއަހުން ވާރިދު ވެގެންވާ އެއް ޙަދީޘުގައި ވެއެވެ. "އަހުރެން ﷲގެ ރަސޫލާޔަށް ދިހަ އަހަރު ވާންދެން ޚިދުމަތް ކުރީމެވެ. ދުވަހަކު ވެސް އިތުރު އެކަލޭގެފާނު އަހުރެންނާ ދިމާޔަށް "އެވަނި ކަމެއް ކުރީ ކީއްވެގެން ހެއްޔޭ، މިވަނި ކަމެއް ނުކުރީ ކީއްވެގެން ހެއްޔޭ" މިހައި ވަރުގެ ބަސްފުޅެއް ވެސް ނުރުހުންތެރިކަމުގައި ވިދާޅެއްނުވެއެވެ. ހިތްޕުޅު ހަމަނުޖެހިގެން "އުފް" މި މިންވަރު ވެސް ދުވަހަކު ވެސް ވިދާޅެއްނުވެއެވެ.\nމާތް ނަބިއްޔާގެ އޯގާވެރި، ބަރަކާތްތެރި، ތެދުވެރި ތަޢުލީމާއި ތަރުބިއްޔަތުގެ ނަތީޖާއަކީ މަދީނާގެ ބިމުގައި ދުނިޔެ ދުށް އެންމެ މަތިވެރި "ބަޠަލުންގެ ނާސަރީ" އުފެދުމެވެ. މި ދެންނެވީ އެމެރިކާގެ ޕްރިންސްޓަން ޔުނިވަރސިޓީ އާއި ހާރވަރޑް ޔުނިވަރސިޓީގައި ޚިދުމަތް ކުރެއްވެވި މަޝްހޫރު ޕްރޮފެސަރ ފިލިޕް ކޭ. ހިއްޓީގެ ޢިބާރާތަކުންނެވެ. ހިއްޓީ އޭނާގެ "އަ ޝޯރޓް ހިސްޓްރީ އޮފް ދި އެރެބްސް" ގައި ވިދާޅުވެފައި ވަނީ ކީރިތި ނަބިއްޔާގެ ޞަޙާބީންނަކީ ޢަރަބިކަރައިގައި އިތުރު އެކަލޭގެފާނު އުފެއްދެވި ބަޠަލުންގެ ނާސަރީން ތަރުބިއްޔަތު ވެގެން، ނުކުމެ ދުނިޔޭގެ ބޮޑު ދެބާރު ބަލި ކޮށްލި، އެފަދަ ދެވަނައެއް ނެތް ބަޠަލުންތަކެއް ކަމުގައެވެ. އެއީ އިތުރު އެކަލޭގެފާނުގެ އޯގާތެރި ޤިޔާދަތުގެ ނަތީޖާއެވެ. ޙަސަދަވެރީންނާއި ނަފުރަތްތެރީން ކޮންމެ އެއްޗެއް ކިޔަސް، އެ ބެއިފުޅުންނަކީ ދުނިޔޭގެ ބިމުގައި ހެޔޮކަމާއި ޢަދުލުއިންޞާފާއި އޯގާވެރިކަމުގެ ދިދަ އުފުއްލެވި މުޙުސިނުންނެވެ. އެ ބެއިފުޅުންނަކީ އެލެގްޒޭންޑަރ އޮފް މެސެޑޯނިޔާ، ނުވަތަ ޗަންގީޒް ޚާން، ނުވަތަ އަޓީއްލާ ދަ ހަން ފަދައިން، ބާރާއި މުއްސަނދިކަމުގެ ދަހިވެތިކަމުގައި ނުކުތް "ހަނގުރާމަވެރީންނެއް" ނޫނެވެ. އެއީ އިންސާނިއްޔަތުގެ ޗެމްޕިޔަނުންނެވެ.


Dhiraagu high speed fiber internet adhi Dhiraagu Tv ge khidhumai Dhiggarah | MBS NEWS\nދިރާގުން މ. ދިއްގަރަށް ހައި ސްޕީޑް އިންޓަނެޓާއި ދިރާގު ޓީވީ ހިދުމަތް ވަނީ ތައާރަފްކޮށްފައި. އަދި ހާއްސަ އޮފާތަކެއް ވެސް އެރަށުގެ ކަސްޓަމަރުންނަށް ވަނީ ދޭން ނިންމާފައިވޭ. ފޮޓޯ: ދިރާގު\nދިރާގު ހައި ސްޕީޑް ފައިބަ އިންޓަނެޓް އަދި ދިރާގު ޓީވީގެ ޚިދުމަތް ދިއްގަރަށް\n05 December 2021, 10:40\nދިރާގު ހައިސްޕީޑް ފައިބަ އިންޓަނެޓްގެ ޚިދުމަތާއެކު ދިރާގު ޓީވީގެ ޚިދުމަތް މ. ދިއްގަރުގައި ރަސްމީކޮށް އިފްތިތާހްކޮށްފި އެވެ.\nރާއްޖޭގެ އެންމެ ބޮޑު މުއާސަލާތީ ކުންފުނިން މިއަދު ބުނީ ދިރާގުން ފޯރުކޮށްދޭ ޑިޖިޓަލް ޚިދުމަތްތައް ފުޅާކޮށް ތަރައްގީކުރުމުގެ ގޮތުން މި ދެ ޚިދުމަތް ރަސްމީކޮށް އިފްތިތާހު ކޮށްފައި ވަނީ ދިއްގަރުގެ ރައްޔިތުންނަށް ޚާއްސަ އޮފާތަކާ އެއްކޮށް ކަމަށެވެ. އެގޮތުން، ދިރާގު ފައިބަ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބަ ގުޅައިދިނުމުގެ އިތުރުން ފައިބައަށް ބޭނުންވާ ޚާއްސަ ރައުޓަރު ނުވަތަ އޯއެންޓީ ވެސް ހިލޭ ލިބޭނެ ކަމަށް ވެސް އެ ކުންފުނިން ބުންޏެވެ.\n"މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ޚިޔާރުކުރުމަށް ލިބިގެންދާ ރަނުގެ ފުރުސަތެއް،" ދިރާގުން ނެރުނު ނޫސްބަޔާނެއްގައި ބުނެފައިވެ އެވެ.\nދިރާގު ޓީވީއަށް އެޕްލައިކުރާ ކަސްޓަމަރުންނަށް ވެސް ޚިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސް ވެސް (ޑީކޯޑާ) މުޅިން ހިލޭ ލިބިގެންދާނެ ކަމަށެވެ. އެގޮތުން ދިއްގަރު ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓެއް ޕްލެޓްފޯމެއްގެ ދަށުން ބަލާލެވޭނެ ކަމަށް ވެސް އެ ކުންފުނިން ބުންޏެވެ.\nދިރާގު ފައިބަ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަ ނެޓްވޯކްއެވެ. އެގޮތުން މިހާރު ރާއްޖޭގެ ގޭބިސީގެ 80 ޕަސެންޓަށް މި ޚިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 67 ރަށެއް ހިމެނެ އެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ޚިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 77 ޕަސެންޓް ގޭބިސީއަށް މިހާރު ދިރާގު ޓީވީ ޚިދުމަތް ވަނީ ފޯރުކޮށްދީފައި އެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއިފަސޭހަގޮތްތައް ހޯދައިދިނުމެވެ. މިގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް އަބަދުވެސް މަސައްކަތް ދިރާގުން ކުރިއަށް ގެންދާނެ އެވެ.


ފުރަތަމަ ޞަފްޙާsignofjdgmntdayބިރުވެރި ޤިޔާމަތް ދުވަހުގެ ޢަލާމާތްތަކުގެ ތެރެއިން\nAruzam 5:42 AM\n2. ނުވަތަ އެބައިމީހުން އެކަމެއް ކުރަމުން ކުރަމުންގޮސް އެކަމަށް އާދަވެ، އެކަން ޢާންމުވުމުގެ ސަބަބުން އެކަންތައްތައް ކުރާ އިރުގައިވެސް، އެއީ ޙަރާމްކަންތައްތަކެއްކަމުގައި އެއްވެސް މީހަކު ނުދެކުން.\nއަބޫ ޢާމިރު ނުވަތަ އަބޫ މާލިކު އަލްއަޝްޢަރީ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ ޙަދީޘްކުރެއްވިކަމަށް އެކަލޭގެފާނުގެ އަރިހުން ރިވާކުރައްވާފައިވާ ބަސްފުޅުގެ މާނައިގައިވެއެވެ.\n" ތިމަންކަލޭގެފާނު އުއްމަތުން ޒިނޭކުރުމާއި ފަށުއްވާއި ރަލާއި އަދި މިޔުޒިކު ސާމާނު ހުއްދަކުރާނެ ބަޔަކު އަންނާނެއެވެ. ބައެއް މީހުން ފަރުބަދަތަކުގެ ކައިރީގައި އެބައިމީހުން (ހުއިހައްޕާ) ބަކަރިތަކާއި އެކު ގާއިމުވެތިބޭނެއެވެ. އެބައިމީހުންގެ ގާތަށް ފަޤީރުމީހާ ހަވީރު އައިސް އޭނާ ބޭނުންވާ އެއްޗަކަށް އެދުމުން އެބައިމީހުން ބުނާނެއެވެ. މާދަމާ އަންނާށެވެ. ރޭގަނޑުވުމުން އެބައިމީހުންގެ މައްޗަށް ފަރުބަދަތައް ބޮލަށް އޮއްސަވައި، ﷲ އެބައިމީހުން ހަލާކުކުރައްވާނެތެވެ. އަދި (ހަލާކުނުވެ ބާކީ ތިބި) ދެންތިބި މީހުން ރާމާމަކުނަށާއި އަދި އޫރަށް ބަދަލުކުރައްވާނެއެވެ. އެބައިމީހުން ޤިޔާމަތްދުވަހާއި ޖެހެންދެން ތިބޭހުށީ އެހާލުގައެވެ." (ރިވާ ކުރެއްވީ ބުޚާރީ)\nރަލާއި ޒިނޭގެ ކަންތައްތައް ވަރަށް ގިނަ ގައުމުތަކުގައި މިޒަމާނުގައި ވަނީ ލުއިކޮށްލެވިފައެވެ. ޒިނޭކުރާ ތަންތަން ހިމާޔަތްކުރުމަށްޓަކައި ޤާނޫނޫތައް ވަނީ ހެދިފައެވެ. އަދި ކެރިއަރެއްގެ ގޮތުގައި ހަށިވިއްކަން އުޅޭ ޒިނޭ ކުރާ މީހުންނަށް ރަސްމީ ލިޔެކިޔުންތައް ނުވަތަ ކާރޑުތައް ލިބޭގޮތްވަނީ ހަމަޖެހިފައެވެ.\nރަލަށް ބަލާއިރުގައި މިޒަމާނުގައި ރާ ވިއްކުން ވަނީ ޢާންމު ކަމަކަށްވެފައެވެ. އަދި ބައެއް ޢަރަބި ގައުމުތައް ވަނީ ބާޒާރުގައި އަތްފޯރާ ފަށުގައި ރާ ލިބޭނެ ގޮތް ހަމަޖައްސައި ގާނޫނީ ގޮތުން ހުއްދަކޮށްފައެވެ. ( ޅޮހީގެ ނޯޓެއް: ހަމައެކަނި ޢަރަބި ގައުމުތަކެއް ނޫނެވެ. މުސްލިމު އަޖަމީ ޤައުމުތަކުގައިވެސް ކަންހުރީ ހަމަމިހެންނެވެ. ދިވެހިރާއްޖޭގެ ނަން އެންމެ ކުރިން ކިޔުން ކިހިނެއްވާނެ ބާވައޭ އަޅުގަނޑުގެ ހިތަށް އަރައެވެ. ރަލަށްވުރެ ފަސޭހައިން މިޒަމާނުގައި ދިވެހިންގެ އަތްފޯރާ ފަށުގައި ލިބެން ހުރީ ވަކި ކޮންއެއްޗެއްތޯއެވެ؟)\n"ތިމަންކަލޭގެފާނުގެ އުއްމަތުގެ މީހުން ރަލަށް އެހެން ނަންތައް ދީގެން އެ ބޮއެ އުޅޭނެއެވެ. އަދި އެބައިމީހުންގެ މައްޗަށް މިޔުޒިކު ސާމާނުތައް ކުޅެވޭނެއެވެ. ﷲ ސުބުޙާނަހޫ ވަތަޢާލާ އެބައިމީހުންނަށް ލައުނަތް ލައްވައި ބިމަށް ގަންބަވައިލައްވާނެއެވެ. އަދި އެބައިމީހުންގެ ތެރެއިން ބަޔަކު ރާމާމަކުނަށާއި އޫރަށް ބަދަލުކުރައްވާނެތެވެ." (ރިވާކުރެއްވީ އިބުނު މާޖާ، ޞައްހަ ސަނަދަކުން: އިބުނު ޤައްޔިމު)\nމާނައިގެ ތަރުޖަމާ: "އެއްވެސް ޢިލްމެއްނެތި اللَّه ގެ މަގުން (މީސްތަކުން) އެއްކިބާކުރުމަށްޓަކައި ލަހުވުލް ޙަދީޘް (ލަވަޔާއި މިޔުޒިކު) ގަންނަ މީހުން، މީސްތަކުންގެ ތެރެއިން ވެއެވެ. އަދި (ﷲގެ މަގު ނުވަތަ ޤުރުއާނުގެ އާޔަތްތައް) އެބައިމީހުން މަލާމާތް ކުރުމުގެ ގޮތުން ނަގައެވެ. އެބައިމީހުންނަށް (ނަރަކައިގައި) ނިކަމެތިކުރަނިވި ގަދަފަދަވެގެންވާ އަޒާބު ހުއްޓެވެ."\nރަސޫލުﷲ ޞައްލަﷲ ޢަލައިހި ވަސައްލަމަ މިޔުޒިކު ސާމާނާއި ޒިނޭކުރުމާއި އަދި ރާބުއިމާއި ބެހޭގޮތުން ޙަދީޘްކުރައްވާފައިވާ ބަސްފުޅުގެ މާނައިގައިވަނީ މިފަދައިންނެވެ. " ތިމަންކަލޭގެފާނުގެ އުއްމަތުން ޒިނޭކުރުމާއި ފަށުއްވާއި ރަލާއި އަދި މިޔުޒިކު ސާމާނުތައް ހުއްދަކުރާނޭ ބަޔަކު އަންނާނެއެވެ."\n"ފެން ގަސްހެދުމަށް މެދުވެރިކުރުވާ ފަދައިން މިޔުޒިކު އިންސާނާގެ ހަށިގަނޑުގައި މުނާފިޤުކަން ފަތުރައެވެ."\nޅޮހީގެ ފަރާތުން އިތުރު ނޯޓެއް:\nވިސްނުމެއް ހުރި ކޮންމެ ބޭފުޅަކަށް މަތީގައިވާ އެބަސްތައް ރަނގަޅަށް ވިސްނިވަޑައިގަންނަވާނެ ކަމާއި މެދު އަޅުގަނޑު ޝައްކެއް ނުކުރަމުއެވެ. އެހެނީ މިޒަމާނުގައި ހުދު އަޅުގަނޑުމެންގެ ދިވެހިރާއްޖެއިން މިޔުޒިކާއި ރަލާއި ޒިނޭ ހުއްދަކުރަން އުޅޭ މީސްމީހުން ފެންނަމުންދަނީ އަކީ މަދެއްކޮށެއް ނޫނެވެ. ރާބޯ ތަންތަނާއި ޒިނޭކުރާ ތަންތަން ނެތްކަމުގައި ވާނަމަ ރާއްޖެ ރާއްޖެއަކަށް ނުވާނެކަމަށް ބުނާ މީހުން އަޅުގަނޑުމެންނަށް ފެންނަން ވަނީ ފަށާފައެވެ.\nމާނައީ: "އަދި ތިޔަބައިމީހުންނަށް ރަސޫލާ(މުހައްމަދު ޞައްލަﷲ އަލައިހި ވަސައްލަމަ) ގެނެސްދެއްވި ކޮންމެ އެއްޗެއްގައި ހިފާށެވެ. އަދި އެކަލޭގެފާނު ތިޔަބައިމީހުންގެ މައްޗަށް ނަހީކުރެއްވި ކޮންމެ ކަމަކުން ދުރުވެގަންނާށެވެ."\nނޯޓު: ކީރިތި ޤުރުއާނުގެމާނައިގެ ތަރުޖަމާ، ކުރެވިފައިވަނީ މަދީނާގެ ޤުރުއާން ޗާރޕުހާނާއިން ނެރެފައިވާ މުޙައްމަދު ޘަޤީއުއްދީނުލް ޙިލާލީއާއި އަދި މުޙައްމަދު މުޙުސިނު ޚާނު ކުރައްވާފައިވާ އިނގިރޭސިތަރުޖަމާގެ އަސްލަކަށް ބެލިގެންނެވެ.\nislam sheikh areefee signofjdgmntday\nރާއްޖޭގައި އަތްފޯރާ ފަސުގައި ރާލިބެނީ ވަކިބަޔަކަށް.ގައުމުދެކެ ލޯބިވާ ދަރިއަކަށް ވާތީ އެ އިބާރާތް އިސްލާހު ކޮށް ދިނުމަށް ދަންނަވަން.


Syria in raajje balikoh, qualification ge final buruge ummeedhu bodu kohfi\nސީރިއާއިން ރާއްޖެ ބަލިކޮށް، ކޮލިފިކޭޝަންގެ ފައިނަލް ބުރުގެ އުންމީދު ބޮޑުކޮށްފި\nޝާއިޢުކުރީ: ޙަންނާން ޖޫން 4, 2021, 23:48\nވޯލްޑް ކަޕް އަދި އޭޝިއަން ކަޕް ޖޮއިންޓް ކޮލިފިކޭޝަންގައި މިރޭ ސީރިއާއި ދެކޮޅަށް ރާއްޖެ ކުޅުނު މެޗުން ރާއްޖެ ބަލިވެއްޖެއެވެ.\nމިރޭ ކުޅުނު މެޗު ސީރިއާ އަތުން ރާއްޖެ ބަލިވީ 0-4 ގެ ނަތީޖާއަކުންނެވެ.\nޑުބާއީގައި މިރޭ ކުޅުނު މެޗު ފެށިގެން ވެސް ގިނަ ވަގުތު ބޯޅަ ހިފަހައްޓައިގެން ރަނގަޅަށް ކުޅެފައިވަނީ ސީރިއާއިންނެވެ. އެގޮތުން މެޗުގެ 29 ވަނަ މިނެޓުގައި ސީރިއާއިން ލަނޑުޖަހާ ލީޑުނެގިއެވެ. މި ލަނޑު ސީރިއާއަށް ކާމިޔާބު ކޮށްދިނީ މަހުމޫދު އަލް މަވާސްއެވެ. އޭގެ ހަތަރު މިނެޓު ފަހުން އަޔަސް އޮސްމާން ސީރިއާގެ ދެވަނަ ލަނޑު ޖަހާ ލީޑު ފުޅާކުރިއިރު، އެޓީމުން މި ހާފުގައި ޖެހި ތިންވަނަ ލަނޑު ކާމިޔާބު ކޮށްދިނީ ލިބުނު ޕެންލަޓީ އަކުން މެޗުގެ ފުރަތަމަ ލަނޑުވެސް ސީރިއާއަށް ކާމިޔާބު ކޮށްދިން މަހުމޫދު އަލް މަވާސްއެވެ.\nތިން ލަނޑު ލީޑެއްގައި އޮވެ މެޗުގެ ފުރަތަމަ ހާފު ސީރިއާއިން ނިންމާލިއިރު، އެޓީމުގެ ހަތަރު ވަނަ ލަނޑު މެޗުގެ 71 ވަނަ މިނެޓުގައި ލިބުނު ޕެނަލްޓީއަކުން ކާމިޔާބު ކޮށްދިނީ ވެސް މަހުމޫދް އަލް މަވާސްއެވެ.\nމެޗުގެ 85 ވަނަ މިނެޓުގައި ދެވަނަ ރީނދޫ ކާޑާއި އެކު މައުއާދު އަލް އަޖާންއަށް ދެއްކި ރައްކާޑާއި އެކު ސީރިއާއިން މެޗު ނިންމާލީ 10 ކުޅުންތެރިންނާއެކުގައެވެ.\nމިރޭގެ މޮޅާއި އެކު ސީރިއާއިން ވަނީ ވޯލްޑް ކަޕް ކޮލިފިކޭޝަން ތިންވަނަ ބުރާ ގާތަށް ޖެހިލާފައެވެ. އެންމެފަހުން 2018 ވަނަ އަހަރު ރަޝިއާގައި އޮތް ވޯލްޑް ކަޕަށް ކުޅުނު ކޮލިފިކޭޝަންގެ ތިންވަނަ ބުރަށްވެސް ސީރިއާ ދަތުރު ކުރިއެވެ. އެފަހަރު ވޯލްޑް ކަޕްގެ ޖާގަ ސީރިއާއަށް ގެއްލުނީ ކޮލިފިކޭޝަން ފަހު މެޗުގައި 1-0 އިން އޮސްޓްރޭލިއާ އަތުން ބަލިވެގެންނެވެ.\nމިރޭގެ މޮޅާއި އެކު އަންނަ އަހަރު ގަތަރުގައި އޮންނަ ވޯލްޑް ކަޕަށް ކޮލިފައިވުމަށް ސީރިއާއަށް ފައިނަލް ބުރަށް ދާން ދެން ބޭނުން ވަނީ ކުރިޔައް އޮތް ދެމެޗުން އެންމެ ދެ ޕޮއިންޓެވެ. ސީރިއާއަށް ކޮލިފިކޭޝަންގައި ބާކީ ދެ މެޗު އޮތްއިރު، ދެން ކުޅެން ޖެހޭނީ ގުއާމްއާއި ޗައިނާއާ ދެކޮޅަށެވެ.\nމިރޭގެ ބައްޔާއެކު ރާއްޖެއަށް ހަ މެޗުން ލިބެނީ ހަ ޕޮއިންޓެވެ. މިވަގުތު ހަތަރުވަނައިގައި ރާއްޖެ އޮތްއިރު، ތިންވަނައިގައި އޮތް ފިލިޕީންސަށް ލިބެނީ ފަސް މެޗުން ހަތް ޕޮއިންޓެވެ. ރާއްޖެއަށް ދެން ކޮލިފިކޭޝަންގައި ކުޅެން އޮތީ ޗައިނާއާއި ފިލިޕީންސާ ދެކޮޅަށްކުޅޭ މެޗުތަކެވެ. އެގޮތުން ޖޫން 11 ގައި ރާއްޖެ ނިކުންނާނީ ޗައިނާއާއި ދެކޮޅަށެވެ. އަދި ޖޫން 15 ގައި ރާއްޖެ ނިކުންނާނީ ފިލިޕީންސްއާއި ދެކޮޅަށެވެ.


Ayady Takaful ge umraa promotion ge naseebuveriyaa hovaifi | Mihaaru\nއަޔާދީ ތަކާފުލް ނެގުމުން ލިބޭ ތިން ހަރަމް އުމްރާއާ ބެހޭ ގޮތުން ނޫސްވެރިންނަށް މައުލުމާތު ދޭން ބޭއްވި ބައްދަލުވުން -- ފޮޓޯ: ނިޝާން އަލީ / މިހާރު\nއަޔާދީ ތަކާފުލްގެ އުމްރާ ޕްރޮމޯޝަންގެ ނަސީބުވެރިޔާ ހޮވައިފި\n14 އޯގަސްޓް 2016 - 14:27\nމިދިޔަ ރޯދަ މަހު އުމްރާ އަށް ދިޔަ މީހުންގެ ތެރެއިން އެލައިޑުގެ އިސްލާމިކް ވިންޑޯ، "އަޔާދީ ތަކާފުލް" އިން އުމްރާ ތަކާފުލް ނެގި މީހުންގެ މެދުގައި ކުރިއަށް ގެންދިޔަ ޕްރޮމޯޝަންގެ ނަސީބުވެރިޔާ ހޮވައި މިއަދު އިނާމު ހަވާލުކޮށްފި އެވެ.\nއަޔާދީ ތަކާފުލް އާއި ހައްޖު ކޯޕަރޭޝަން ގުޅިގެން ކުރިއަށް ގެންދިޔަ ޕްރޮމޯޝަންގައި ހުށަހެޅި ތިން ހަރަމް އުމްރާ ދަތުރު ލިބުނީ ސަމީރާ އިބްރާހިމް އަށެވެ.\nމިއަދު މޫކައި ހޮޓަލުގައި ބޭއްވި ރަސްމިއްޔާތެއްގަ އެ އިނާމު އޭނާއާ ހަވާލުކޮށް ދެއްވީ ހައްޖު ކޯޕަރޭޝަންގެ މެނޭޖިން ޑިރެކްޓަރު ޔާމީން އިދުރީސް އެވެ.\nއާއްމު އުމުރާ ދަތުރުތަކަކާ ހިލާފަށް ތިން ހަރަމް އުމުރާގައި ގެފުޅުގެ އިތުރުން މުސްލިމުންގެ މުގައްދަސް ދެ މިސްކިތް ކަމަށްވާ މަސްޖިދުލް އަގްސާ އަދި މަސްޖިދުއް ނަބަވީ އަށް ގެންދާނެ އެވެ. މި ދަތުރުގައި އިސްލާމީ ތާރީހުގެ މުހިއްމު ތަންތަނަށް ޒިޔާރަތް ކުރުމުގެ ފުރުސަތު ވެސް ލިބެ އެވެ.\nހައްޖު ކޯޕަރޭޝަނާއި ޖަމާއަތްތައް މެދުވެރިކޮށް ހައްޖާއި އުމްރާ އަށް ދާ ފަރާތްތަކަށް "އަޔާދީ ތަކާފުލް" މެދުވެރިކޮށް އިންޝުއަރެންސްގެ ހިދުމަތް ހޯދުމުގެ ފުރުސަތު ލިބެ އެވެ.\nއޭގެ ތެރޭގައި ހިމެނޭ އުމްރާ ތަކާފުލްގައި ބައިވެރިވެވެނީ 750ރ. ދައްކައިގެންނެވެ. މި ޕްލޭނުން 100،000ރ. އާ ހަމައަށް ބަދަލު ލިބެ އެވެ. އޭގެ ތެރޭގައި ލަގެޖު ގެއްލިގެން ނުވަތަ ލަސްވުމާއި ޕާސްޕޯޓު ގެއްލުމުގެ އިތުރަށް ފައިސާ އާއި އަގު ހުރި މުދާ ގެއްލުން ހިމެނެ އެވެ.\nއިތުރު ލިޔުންތައް އެލައިޑް އިންޝުއަރެންސް މޯލްޑިވްސް ހައްޖު ކޯޕަރޭޝަން


Ukraine massalaigai Belarus Russia kolhah\nޔުކްރޭން މައްސަލާގައި ބެލަރޫސް ރަޝިއާ ކޮޅަށް\nސްޓޭޓް ޑިޕާޓްމަންޓްގެ ތަރުޖަމާން ނެޑް ޕްރައިސް: ބެލަރުސް އޮންނާނީ ރަޝިއާ ކޮޅަށް\nރަޝިއާއިން ޔުކްރޭނަށް އަރައިގަނެ އެގައުމުން ހިފަން ކުރާ މަސައްކަތްތަކުގައި ބެލަރޫސް ބައިވެރިވާނެ ކަމަށް އެމެރިކާގެ ސްޓޭޓް ޑިޕާޓްމަންޓުން ބުނެފި އެވެ.\nސްޓޭޓް ޑިޕާޓްމަންޓްގެ އޮފިޝަލް ވިދާޅުވި ގޮތުގައި ރަޝިއާއަށް އެހީތެރިވުމަށް ބެލަރޫސް ތައްޔާރުވަމުން ގެންދާކަން އެ ޑިޕާޓްމަންޓަށް އޮތީ އެނގިފަ އެވެ. އެހެން ނަމަވެސް، އިތުރު ތަފުސީލެއް އޭނާ ނުދެއްވަ އެވެ.\nބެލަރޫސްގެ ގާނޫން އަސާސީއަށް ގެންނަން ހުށަހަޅާފައި ހުރި ބަދަލުތަކަކީ ރަޝިއާއަށް ފަސޭހަކޮށް ދިނުމަށް ކުރެވޭ ކަމެއް ކަމަށް ވެސް އޮފިޝަލް ވިދާޅުވި އެވެ. އެގޮތުން ބެލަރޫސްގައި ރަޝިއާގެ ހަތިޔާރު ބެހެއްޓުމާއި ޚާއްސަކޮށް ނިއުކްލިއާ ވޯހެޑްތައް ރައްކާކުރަން ރަޝިއާއަށް ހުއްދަދޭނެ ކަމަށް ބެލެވޭ ކަމަށް އޭނާ ވިދާޅުވި އެވެ.\nއެމެރިކާ ބުނާ ގޮތުން ރަޝިއާ އާއި ބެލަރޫސްގެ ހަރަކާތްތަކަށް އެމެރިކާ ފާރަލާނެ އެވެ. އަދި ގުޅުން ބަދަހިކުރާ ދާއިރާތަކަށް ސަމާލުވާނެ އެވެ.\nޔުކްރޭންގެ ދިފާއުގައި އެ ސަރަހައްދަށް ޖަމާވާ އެމެރިކާ އާއި އިނގިރޭސިވިލާތް އަދި ނޭޓޯ ސިފައިންނާ ހެދި އުނދަގޫވާ ކަމަށް ބެލަރޫސްގެ ރައީސް، އެލެގްޒެންދަރު ލުކަޝެންކޯ ވަނީ ވިދާޅުވެފަ އެވެ. އޭނާ ވިދާޅުވި ގޮތުން ބީރައްޓެހި ފައުޖުތައް ބެލަރޫސްގެ ބޯޑަސް ވެސް އޮތީ ފުނިޖެހިފަ އެވެ.\nރަޝިއާގެ އަސްކަރީ ފައުޖުތަައް ޔުކްރޭން ބޯޑަރަށް ޖަމާކުރާ މައްސަލާގައި ދުނިޔެ އޮތީ އުދާސްވެފަ އެވެ.\nމިކަމުގައި ކަންތައްތައް އެންމެ ބޮޑަށް ގޯސްކުރަނީ އެމެރިކާ އެވެ. އިނގިރޭސިންނާއި ނޭޓޯ ގައުމުތަކުގެ ވެރިންގެ ބޮލަށް ޗިޕްޖަހައިގެން މަސްލަހަތު ގެއްލުވާލަން މަސައްކަތްކުރާ ގައުމަކީ އެމެރިކާ އެވެ.\nރަޝިއާ ބުނާ ގޮތުން ޔުކްރޭން ފުޅަށްބުޑަށް އަސްކަރީ ފައުޖުތައް ފޮނުވަން ޖެހުނީ ނެޓޯ ސިފައިން ރަޝިއާއާ މާބޮޑަށް ކައިރި ވުމުންނެވެ.\nރަޝިއާއާ ގުޅުމެއް ނެތް ފައުޖުތަކެއް ރަޝިއާގެ އިމަށް ވަންނަތަން ބަލަން ނޯންނާނެ ކަމަށް ވެސް ރަޝިއާ އޮތީ ބުނެފަ އެވެ.\nއެމެރިކާ ރަޝިޔާ ނިއުކްލިއަ + ޕޮލިޓިކްސް ބެލަރޫސް ޔުކްރެއިން\nރަޝިއާގެ ނިއުކްލިއާ ހަކަތަ އެމެރިކާއަށް މަނައެއްނޫން\nރަޝިއާއިން ލޭޒާ ހަތިޔާރު ބޭނުމެއް ނުކުރޭ: އެމެރިކާ\nފަސްޓް ލޭޑީ ޖިލް ބައިޑަން ޔުކްރޭނަށް\nރަޝިއާއާއެކު ގުޅުން ވާނީ ވަރުގަދަ: ޗައިނާ


Vakive Dhiyayas - 14 | Vaahaka\nމޮންސްޓާ January 27, 2020\t11 Comments\nViews: 3702\t62\nފުޅި އަތަށް ނެގީމެވެ. އަދި މަޑުމަޑުން ފޫ ހިއްލައިލާ، ހުރި އެތިފޮދު އަތަށް އަޅާލީމެވެ. ދޮރު ހުޅުވާލި މީހަކު ފެނުނީ އެވަގުތެވެ.\nއެއްފަހަރު އަތަށް އަނެއް ފަހަރު ސޯފާއިން ތެދުވެ ނިކުންނަން ދިޔަ އެމީހާއަށް ބަލައިލީމެވެ. ހައިރާން ވިއެވެ. ކުރިން މަޑު ފިޔާތޮށި ކުލައިގައި ކުރި ނިޔަފަތިތައް، މިހާރު އެހުރީ ގަދަ ކަޅު ކުލަ އަރަން ފަށާފައެވެ. އޭގެ މާނައަކީ، ކޮންމެވެސް ސަބަބަކާއި ހުރެ އެމީހާ އެ ގެންގުޅުނީ ނޮން އަލްކަހޯލިކް އެއްޗެކޭއެވެ. ކީތްވެބާއެވެ؟\nބަލާކަށް ނުހުރެ ހިނގައިގަތީމެވެ. އެމީހާ ފަހަތުންނެވެ. އަހަރެންގެ މުޅި ޝައުގުވެރިކަން އެމީހާ އަތުލައިފިއެވެ.\nއަހަރެން އުޅުނީ ވަރަށް ސިއްރުންނެވެ. އެމީހާވެސް ސިއްރުވެރި ގޮތެއް ހުރި އިރު، އެނގިއްޔާ ޠާހިރެއް ނުވާނެއެވެ.\nއެމީހާ، ގެއަކަށް ވަދެ، ލިފްޓަށް އެރުމުން، އަހަރެން ދުއްވައިގަތީމެވެ. ސިޑިން އަރާށެވެ. ތިން ވަނަ ފްލޯއަށް ދެވުމުން، އަހަރެން އުންމީދު ކަނޑާލީމެވެ. އެމީހާ ގެއްލުނީ ކަމަށެވެ. އެހެން ހުރެވެސް ފަސްވަނަ ފްލޯއަށް އެރުނުކަން ނަސީބެވެ.\nދޮރު ހުޅުވާފައި އެމީހާ އެތެރެއަށް ވަނެވެ. ފަސްވަރަކަށް މިނިޓު މަޑުކޮށްލާފައި އަހަރެން، ތަޅު ހުޅުވާ ސާމާނު ނެގީމެވެ. އަދި ވީހާވެސް މަޑުމަޑުން މަސައްކަތް ކުރިއަށް ގެންދިޔައީމެވެ. ކޮށްކޮށް ބާވެފައި ވާ މަސައްކަތެއް ކަމުން މާ އުނދަގުލެއް ނުވިއެވެ.\nއެތެރެއަށް ވަނީވެސް އަތަށް ވަޅި ހެޔޮވަރުކޮށްލައިގެންނެވެ. ލިބިދާނެ ހަމަލާއަކަށް ސަމާލުވެގެންނެވެ. ފުރަތަމަ އެއްލި ކަޅިން އެމީހާއެއް ނުފެނުނެވެ. ނަމަވެސް ކަމެއް ފާހަގަ ވިއެވެ. އެ ތަން، އަހަރެން ކުރިން ދެކިފައިވާ ތަނަކާ ވަރަށް ވައްތަރެވެ. ފިލްމަކުން ނޫނީ ހުވަފެނަކުން ފެނިފައި އޮތީހެއްޔެވެ؟ ހަނދާންކޮށްލަމުން އިތުރަށް ބަލައިލީމެވެ.\n"ކާކު؟" ފްރިޖު ކައިރީ ފެންފުޅިއެއް ހިފައިގެން ހުރި އެމީހާ، އަހަރެންނަށް ފެނުނީ މަތިން ބައިން ޖެހިގެން އޭނަ ވާހަކަ ދެއްކުމުންނެވެ. މިގެ ފެނުނީ ކޮންތާކުން ކަންވެސް ހަނދާނަށް އައީ އެވަގުތެވެ.\n"ކަލޭ؟" އެމީހާއަށް އަހަރެން ފާހަގަވީއެވެ. އަދި ސީދާ އަހަރެންނާއި ދިމާލަށް އައެވެ. އަހަރެންނަށް ހުރެވުނީ ވިސްނާށެވެ. އަޔާޒްމެން ގޭގައި އުޅޭ މީހާޔާ މީނަގެ ގެ އެއްގޮތަކަށް މިހުރީ ކީތްވެ ހެއްޔެވެ؟ ފަރުނީޗަރާއި، ތަރުތީބުވެސް ހަމަ ތަފާތެއް ނެތެވެ.\nފުރަތަމަ ހަރަކާތް އެމިހާ ގެނައުމުން އަހަރެންވެސް މަޑުން ހުންނާކަށް ނުހަދަމެވެ. ރެކިފައި ރައްދު ދިނީމެވެ. ނަފްސަށް ވަރަށް އިތުބާރުކޮށްގެންނެވެ. ނަމަވެސް އެ މީހާ އަހަރެން ހީކުރި ކަހަލައެއް ނޫނެވެ. ހަރަކާތްތައް ވަރަށް އަވަސްވެފައި ހިފާއްޓާލަން އުނދަގުލެވެ. އަހަރެން ބަލިވާން ދިޔަވެސް އެއީ ފުރަތަމަ ފަހަރެވެ. އެހަރެން ވަޅިން ހަމަލާދެމުން ދިޔައިރު، އެމީހާ ހުސްއަތާވެސް އަހަރެންގެ ގައިން ލޭ ހިލުވާލިއެވެ.\nބަލިވާނެހެން ހީވާން ފެށުމުން، އަހަރެން ވިސްނަން ފެށީމެވެ. ޔަޤީން ކަމެއް ނެތި ފޮތް ހަރުގަނޑާއި ގާތްވެލީމެވެ. އެމީހާއަށް ހަމަލާއެއް ދެވުމުގެ ކުރިން އެތަން ހާވާލީމެވެ. ބިޑި އޮތްތޯއެވެ. ހައިރާންކަން ދެގުނައަށް ބޮޑުވިއެވެ. ހަމަ އެތަނުގައި، ކުރިންވެސް ފެނުނު ކަހަލަ ބިޑިއެކެވެ. މިއުޅެނީ ހަމަ ހުވަފެނެއްގައި ނޫންބާއެވެ؟\nކުއްލި ހަރަކާތައި އެކު އެއް އަތުގައި ބިޑި އަޅުވާލީމެވެ. އެއަށް އެމީހާ، ހައިރާންވެ ހުރެ ބަލައިލި ވަގުތު، ހުޝިޔާރުވެ ހުރެ އަތް ފަހަތަށް އަނބުރާލާފައި، ދެވަނަ އަތުގައިވެސް ބިޑި އެޅުވީމެވެ. ދެން އިތުރަށް އަތަކުން ހަމަލައެއް ނުދެވޭނެއެވެ. އެކި ގޮތްގޮތުން ދެންވެސް އޭނަ ދެމުން އައި ހަމަލާތަކަށް ކެތް ކުރަމުން، ވަރަށް ޙާލުން ހޭނައްތާލެވޭ ވަރުވިއެވެ. އެއިރު އަހަރެންނަށް ކޮޅަށް ހުރެވެނީވެސް ކިރިޔަ ކިރިޔަ ކިރިޔާއެވެ. ބޮޑު ފަލަ ފިރިހެނަކާއި ބައިގަޑިއިރު ތަޅާ ފޮޅުމުން އެވަރު ނުވާންވީ ސަބަބެއްވެސް ނެތެއް ނޫންހެވެ. ކިތަންމެ ތަޖުރިބާއެއް ހުއްޓަސް އަހަރެން ވާނީ ހަމަ އަންހެނަކަށެވެ.\nއެމީހާ ހޭ އެރުމުގެ ކުރިން ގޮނޑިއެއްގައި ރަނގަޅަށް ބަނދެލީމެވެ. ވަރަށް ހާލުންނެވެ. ޖޫސް ފުޅިތަކެއް ފެނިގެން އެ ބޮއިލާ ހަށިގަނޑުގައި ވަރު ޖައްސާލީމެވެ. ކުރިންފަހަރުވެސް ކޮޓަރިއަށް ނުވަންނާތީ އަހަރެން އެމީހާގެ ކޮޓަރި ހާވާލީމެވެ. ފާހަގަ ވާ ވަރުގެ އެއްޗަކަށް ފެނުނީ ފާޑެއްގެ ޓެބްލެޓްގަނޑެކެވެ. އޭގެ ފަހަތުގައި ބްރޭންޑެއްގެ ނަމުގެ ބަދަލުގައި ފާޑެއްގެ ލޯގޯއެއް އިނުމުންނެވެ.\n"އޭ... ހޭ އެރީދޯ.." އެމިހާ ލޯ ހުޅުވާލުމުން އަހަރެން ދެފަހަރު އެމީހާގެ މޫނުމަތީ ޖަހާވެސް ލީމެވެ. އިހުސާސެއްވެސް ނުހުންނަ މީހެއްހެން އެމީހާ ބަލަން އިނެވެ. އަހަރެންގެ އަތުގައި އޮތް ފިސްތޯލު ފެނިވެސް ބިރެއްވެސް ނުގަތެވެ.\n"ކޮން ނަމެއް ކިޔަނީ؟" އަހާލީމެވެ. އެމީހާ މަޑުމަޑުން ހިނިތުންވެލިއެވެ. އަހަރެން ރުޅިނޭރުވިގެން ކަންނޭނގެއެވެ.\n"އެމްވީ ޒީރޯ ޓޫ ޖީ ޓޫ ސިކްސްޓީ ޓޫ.." އެމީހާ އެހެން ހިނިތުންވެ ހުރެ އެއްޗެހި ތަކެއް ކިޔެވެ. ފަންޑިތަ ކިޔަވަނީ ތޯޗެކެވެ. ނަން އެހުމުން ކިޔަން ދެން އެއީ ކޯޗެއް ހެއްޔެވެ؟\n"ބަލަ މަ އެހީ ނަމޭ!" ކޯތާފަތް މައްޗަށް އަތުންގެ ހޫނު ހަމަލާއެއް އަރުވާލަމުން ބުނެލީމެވެ. ދަންވަރު އެކެއް ޖަހަނީއެވެ. އެމީހާ ކިޔާހާ އަކުރުތަކަކާއި ނަންބަރު ތަކެއް އަޑުއަހާކަށް ނުހުރެވޭނެއެވެ.\n"ދެންމެ ނޫންތަ މިބުނީ!" އެމީހާ ބުނެލިއެވެ. އަހަރެން ދެބުމަ ގޮށްޖަހާލީމެވެ. ފާޑެއްގެ ފޯރމިއުލާގަނޑެއް ކިޔާފައި އަދި ނަމޭ ބުނެފި ނޫންހެވެ. ބަޑި ބޮލުގައި ނުޖައްސަނީސް ތެދު އެއްޗެއް ނުބުނާނެއެވެ.\n"ކަލޭ ނަމަކާ މަށަކާ ކީތް؟ އެކަމަކު ކިޔައިދީބަލަ. ކަލޭ ކީތްވެ ނޮން އަލްކަހޯލިކް ބިއަރ ބޮނީ؟" އަހަރެން އޮޅުން ފިވަން ޖެހޭ ފުރަތަމަ ސުވާލު ކޮށްލީމެވެ. މާ ބޮޑަށް ނޫނަސް އެމީހާގެ މޫނުމަތީގެ ކުލަ ތަފާތުވެލިއެވެ.\n"ކިހިނެއް އެނގުން އެއްޗެއްބާ؟" އަދިވެސް އެމީހާގެ މޫނުމަތިން ބިރުވެރިކަމެއް އަދި ހާސްވުމުގެ އަސަރެއް ނުފެނެއެވެ.\n"މަށަކީ އާދައިގެ މީހެއް ނޫނޭ.." ފޮނިވެލާފައި ބުނެލީމެވެ. އެމީހާ ޖަހާލީ މަޑު ހިނިގަނޑެކެވެ.\n"ތިކަން އެނގެޔޭ. މަ ތަޅާ ބާލައިލެވޭނީ ވަރަށް ފެންވަރު ހުރީމަ." އެމީހާ ބުނެލިއެވެ. ތައުރީފެއް ހެއްޔެވެ؟ ހާދަ ރަނގަޅު މީހެކެވެ.\n"އެހެންވީމަ ކަލޭގެ ފުރާނަ ނުދަނީސް އަވަހަށް ކިޔައިދީ މީގެ ޕާސްވޯޑް" ބަޑި ނަގާ ބޮލުގައި ޖައްސާލަމުން ބުނެލީމެވެ. އެމީހާ އަނެއްކާވެސް ހިނިގަނޑެއް ޖަހާލިއެވެ. ބިރުގެ ކަންފުޅެއްވެސް ނެތީއެވެ.\n"މަރާނުލައިގެންތަ ތި އުޅެނީ؟ ކަލޭ ކަހަލަ މަކަރު ހަދާ، ތާކުން ތާކު ނުޖެހޭ ގޮލައެއް މަރާލައިގެން އިފްޝޮޓްވެސް ރުޅިއެއް ނާންނާނެ.." އެމީހާ ވާހަކަ ދައްކާތޯ، ވަޅިން ގައިގެ ބައެއް ތަންތާ އަޅާލީމެވެ.\n"ކަލެއަކަށް ނުއެއް ކެރޭނެ އެކަމަކު މަ މަރާލާކަށް.." އެމީހާ ވަރަށް ހެވިފައި ބުންޏެވެ. އަހަރެންވެސް ހިނިގަނޑެއް ޖެހީމެވެ. އެމީހާ ހީކުރަނީ އަހަރެންނަށް ނުކެރޭނެ ކަމަށް ހެއްޔެވެ؟ ފިސްތޯލު ރީލޯޑް ކޮށްލީމެވެ.\n"ކެރެންޏާ މަރާލަބަލަ! މަށަށް ފެނުނު ވިއްޔަ ކަލޭ ކައިރީ ހައިޝަމް މަރާލަން ބުނި ދުވަހު ބިރު ގަތް ވަރު. ދުވަހަކު ނުކުރާކަމެއް ކަލެއަށް ކިހިނެއް ކުރަން ކެރޭނީ؟" އެމީހާ މޫނުމަތިން ހިނިތުންވުން އޮއްސޭ ގޮތެއް ނުވިއެވެ. އަހަރެންގެ ގާތަށް އިތުރަށް ރުޅި އަންނަމުން ދިޔައެވެ. މިހިރަ ފެންނަ އިންސާނާ އާއި އޭނާގެ ގަޓެވެ. އެ ހަދަނީ ދޮގެއްވެސް ނޫނެވެ. އަހަރެންނަށް މީހަކު މަރާލާކަށް ނުކެރޭނެއެވެ.\n"ކަލޭ އެ ދުވަހު އެތާކު ނެތް. ދެން ކިހިނެއް އެނގުނީ؟" އަހަރެން ސުވާލު ކުރީމެވެ. އެރޭ އުޅުނު އެންމެން އަހަރެންގެ ހަނދާނަކު ނެތެވެ. ނަމަވެސް މިމީހާ ނެތްކަން ޔަޤީނެވެ.\n"ނުދެކެންތަ ކެމެރާއެއް؟" އެމީހާ ކޮށްލީ ސުވާލެކެވެ. ވަގުތުން އަހަރެންގެ ހަރަކާތްތަކަށް ހުއްޓުން އައެވެ. ހުރިހާ ކޮޓަރިއެއްގައި އެއްކަލަ ކަހަލަ ކެމެރާ ހުރެފާނެއެވެ. އިފްޝޮޓް އޮފީހުގައި ހުންނަ އިރު އެ ތަނުގައިވެސް ނުހުރެ ނުދާނެއެވެ. އެކަމަކު މީނަޔަށް އެނގުނީ ކިހިނެއް ހެއްޔެވެ؟\n"ކަލޭ ދޯ ގޭންގު ކޮޓަރި ތަކުގަ ކެމެރާޔާ ރިކޯޑަރާ ހަރު ކުރަނީ.." އައި ރުޅީގައި އަހަރެން އަތުގައި އޮތް ވަޅި ހަރާލީމެވެ. އޭނަގެ މުލައްދަނޑިއަށެވެ. ވަޅި ނައްޓުވާލުމާއި އެކު ބޮކިބޮކި ޖަހަމުން ލޭތައް އޮހޮރިގަތެވެ. ވަރަށް ތަދުވާނެކަން ޔަޤީނެވެ. ނަމަވެސް އެކަންވެސް އެމީހާގެ މޫނުމަތިންނެއް ނުފެނެއެވެ.\nމީނަ މީ ތާނިމް ކަހަލަ މީހެއް ހެއްޔެވެ؟ އަހަރެންގެ ގޭންގަށް ފާރަލާ ޖާސޫސެއް ހެއްޔެވެ؟ މިކަން މިއޮތް ހާ ދުވަހު އިފްޝޮޓްމެނަށް ނޭނގި ހުރެދާނެ ހެއްޔެވެ؟ އެ އުޅުނީ އަހަރެންގެ ގޭންގްގެ ކަންކަން ފަޅާ އަރުވަން ހެއްޔެވެ؟ މީނަގެ ހުރި ނުބައިކަން ދެކި ބަލާށެވެ.\n"އާނ.. ދެކުނީމޭ ކަލޭ ކެމެރާ ކުރިމަތީ ޖެއްސިހާ ވައްތަރެއްވެސް. ހިންޏާ ބިނދުނު ހަމަ އެ ބަލާފަ.. އަދި މަ ދުވަހަކުވެސް ކަލެއަށް ދޮގެއް ހެދުނު ހަނދާނެއް ނުވެޔޭ. އެކަމަކު ކަލެއެއްނު ކެމެރާ ކުރިމަތީ މަގޭ ބޮލުގަ ދޮގު ހެދިކަމުގެ އިލްޒާމް އަޅުވާލީ.." އެމީހާގެ ހުނުމަކަށް ބަދަލެއް ނައެވެ. މިމީހާއަށް އަހަރެން ވަރަށް ރަނގަޅަށްވެސް އެނގެނީއެވެ.\n"ތެދެއް. މަށަކަށް ކައެ މަރާލާކަށް ނުކެރޭނެ. އެކަމަކު މަގޭ ތިބޭނެ ވަރުގަދަ ރަށްޓެހިން. އެއިން މީހަކު ކައިރީ ބުނެލުން އޮންނާނީ. އަލްޔަސް މަރާލާނެ!" އަހަރެން ބުނި ޖުމުލައިން އެމީހާގެ މޫނު އެއްކޮށް ބަދަލުވިއެވެ. އެހެންވީމާ މިއީ އިއްތިފާގެއް ނޫންތާއެވެ. ހަމަ މީނަޔާ އަލްޔަސްގެ ވަރަށް ބޮޑު ގުޅުމެއް ވަނީއެވެ.\n"ކަލެއަށް ކިހިނެއް އެނގުނީ؟" އެމީހާ ހާސްވެ ހުރެ އަހާލިއެވެ. އެކުވެރިޔާގެ ފުރާނަ ގެއްލުމެއްގެ ތެރޭ އޮތީތީއެވެ. އަހަރެން ކާމިޔާބުގެ ހިނިތުންވެއް ދިނީމެވެ.\n"ބުނީމެއްނު މަ މީ އާދައިގެ މީހެއް ނޫނޭ. ކަލޭ މީގެ ޕާސްވޯޑް ނުކިޔައިދިނަސް ވެސް މި މަށަށް ހުޅުވެންވެސް ހުޅުވޭނެ." އެންމެ ފަހަރަކު މަސައްކަތް ކޮށްލައިގެން ހުޅުވުނު ސްކްރީން ދައްކާލަމުން އަހަރެން ބުނެލީމެވެ. އެމީހާ ހާސްވެގެން ގޮސް ދާވެސް ހިތްލަމުން ދިޔައެވެ. އެމީހާ ނަމޭ ކިޔާފައި ކިޔައިދިނީވެސް ޕާސްވޯޑެވެ. ގަމާރު ބޮލެއް ހުރި މޮޔައެކެވެ.\n"ޕޮލިހެއް ނޫން. އަސްލު ގޭންގު ބައެއްވެސް ނޫން. ބަޑިއާ ބިޑިއާ ގެންގުޅޭ. ކަލޭމެން ތީ ކޮން ބައެއް؟" ސުވާލުކޮށްލީމެވެ. އެޓެބްލެޓްގަނޑު ހާވާލަމުންނެވެ. 'ފުޓޭޖެސް' ޖަހާފައި އިން އެޕެއް ހުޅުވާލީމެވެ. ސްކްރީނަށް އެރީ ފާޑެއްގެ ކޯޑްތަކެކެވެ. ބައިވަރެއް ހުއްޓެވެ. ވިސްނާލުމުން އެއީ ކޯޗެއްކަން އެނގުނެވެ.\nރިކޯޑަރުން ފެނުނު ނަންބަރު ކަހަލަ ނަންބަރު ތަކެވެ. 'ސީބީ 25' އަށްފަހު އެކަކު ދުއިސައްތައާއި ހިސާބަށް ނަންބަރު ހުއްޓެވެ. އަހަރެން ހުޅުވާލީ ހަތެކެވެ. އަހަރެންނަށް ރޫޅާލި އެއްޗެވެ.\nއެއްވެސް އަޑެއް ނީވެއެވެ. ނަމަވެސް ކެމެރާއިން އަހަރެން ލިޔުނު ގަނޑު ފެނެއެވެ. ރިކޯޑަރާ ކެމެރާއާ މިމީހުން ކަނެއްކްޓް ކޮށްފައި ހުރީތާއެވެ.\nއެމީހާއަށް ބަލައިލުމަށްފަހު އަހަރެން ހިނގައިގަތީމެވެ. ބެލްކަންޏަށެވެ. އަދި 'ސީބީ 25، 10، ހުޅުވާލީމެވެ. އިފްރީން ކޮޓަރީގައި އިން ރިކޯޑަރުގައި އިން ނަންބަރެވެ.\n"އިފްރީން ޕްލީސް. އޭނަ އެހެން ރުޅި އައިއްސަ އުޅުނަކަސް، އޭނަގެ ފަރާތުން ހާދަ ފައިދާއެއް ކުރާނޭ. ތިހެން ހަދާކަށް ނުވާނެ." ވާހަކަ ދައްކަމުން ދިޔައީ ހިމްޔާނެވެ. ފަރުވާތެރިވެ އަހަރެން ބަލަން ހުރީމެވެ.\n"ހިމްޕެ ކައެ ނިކަން ވިސްނަ ބިއަ. މިހާ އަވަހަށް އެ ހޯދާލީ މުއީންގެ ޙަޤީގަތް. ކަލޭވެސް ތިހުރީ ފަޅާއަރާފަ، ހުރިހާ ކަމެއް ނޫނަސް. މާ ބައިވަރު ތަޖުރިބާއެއް އޭނަ ނުވެސް ހުންނާނެ. ފިސްތޯލެއްވެސް އަތުޖައްސައިފި.." އިފްރީންގެ ވާހަކައިން އެ ދައްކަނީ އަހަރެންގެ ވާހަކަކަން ޔަޤީންވިއެވެ.\n"މާދަމާ ނޭނގެ އަހަރެމެންގެ ޙަޤީގަތް ނޫންކަމެއް ހޯދާނީ. އޭޒެޑާ ހަމައަށް މިކަން ގޮއްސިއްޔާ ވަރަށް ކަޑަވާނެ. މިއީ މިވަގުތަށް އޮތް އެންމެ ރަނގަޅު ގޮތް." އިފްރީން އިތުރަށް ބުނެލިއެވެ. އަހަރެންގެ ހިތުގައި އިތުރު ސުވާލުތަކެއް އުފެދުނެވެ. އެދައްކަނީ ކޮން ވާހަކައެއް ހެއްޔެވެ؟ އޭޒެޑަކީ ކާކު ހެއްޔެވެ؟\n"ކޮން އިރަކުން ތިކަން ކުރަނީ؟" ފެންނަ ފެނުމަށް ހިމްޔާން ހުރީ ވަރަށް ހިތްހަމަ ނުޖެހިފައެވެ. އަހަރެން ހީކުރިހާ މިދެމީހުންގެ ގުޅުންވެސް ރަނގަޅެއް ނޫންތާއެވެ.\n"ތިންގަޑި ބައިގަ" އިފްރީންގެ ޖުމުލަ އިވުމުން އަހަރެންނަށް ގަޑިއަށް ބަލައިލެވުނީ އިހުތިޔާރެއް ނެތިއެވެ. ދޭއް ޖެހީއެވެ. ވަގުތު ވަރަށް ކުޑަތަން ވެއްޖެއެވެ.\n"ޖަމީލާ ރިފާޝާ ދާނީ. ގާތް ގަނޑަކަށް ޔަގީން އެމީހުނަށް އެކަން ނުވާނެކަން. އެއިރުން ފަހުން ޝަމްހާއަށް ފައިސާކޮޅެއް ދީގެން ޑެލްއާ ޖަމީލާ ނެރެވިދާނެއްނު. ރިފާޝާ މިހެން ތެޅެންޏާމު އަހަރެމެންނަށް އޮންނާނީ ހުސް ނުރައްކާ. ދެން އެދެމީހުން ގޮސް އެކަން ކުރިޔަސް މައްސަލައެއް ނެތެއްނު. ޑެލް ލިބޭނެ." އިފްޝޮޓް ގެ ކޮންމެ ޖުމުލައެއްމެ އަހަރެންގެ ހިތުގެ އެންމެ ފުންމިނަށްވެސް އަސަރުކުރުވަމުން ދިޔައެވެ. އަހަރެން ހީކުރީ ގޯހީ ހަމަ އެކަނި ހިމްޔާން ކަމަށެވެ. ނަމަވެސް އިފްޝޮޓްވެސް އަހަރެންނަށް ހެޔޮއެދޭ މީހަކަށް ނުވިއެވެ.\nހިމްޔާން ދިޔުމުން، އިރުކޮޅަކު ދޮރާ ދިމާލަށް ބަލަން އިނދެފައި އިފްރީން، ފައިލެއް ކިޔަން ފެށްޓެވެ. ސްކްރީނަށް ބަލަން ހުރެފައި ދާން އެނބުރިލީމެވެ. ބޮލަށް އައި ޚިޔާލަކުންނެވެ. ނަމަވެސް ފިޔަވަޅެއްވެސް ކުރިއަށް އެޅޭ ގޮތެއް ނުވިއެވެ. ފެނުނީ ބަން މީހާ ބަން ހުސްގޮނޑިއެވެ.\nހާސްކަމާއި އެކު ހޯދާލީމެވެ. އޭނަގެ ހިލަމެއްވެސް ނުވެއެވެ. އަހަރެން އަވަސްވެގަތީ އެތަނުން ދާށެވެ. ތާކު ފިލާ ހުރެ ކުއްލިއަކަށް ހަމަލާ ދީފިއްޔާ ރީއްޗެއް ނުވާނެއެވެ. ގަޑިއަށް ނުގޮސްފިނަމަ އިފްރީން އަހަރެން މަރާނެއެވެ.\n"އަޔާޒް!" އެވަގުތު އަހަރެން އައުމުން އެ މޫނުމަތީ ވީ ހައިރާންކަމެވެ.\n"އަޔާޒް... އޭރު މަ ފޮރުވަން ދިން އެއްޗެހި. އޭއްޗިހި ދީބަ ވަރަށް އަވަސް.." އަހަރެން ވާހަކަ ދައްކަމުން ދިޔައިރުވެސް ހިތް ތެޅެމުން ދިޔައީ ވަރަށް ބާރަށެވެ. އަހަރެންނަށް ވިސްނޭވަރު މާވެސް ބޮޑީ ކަންނޭނގެއެވެ. އިރުކޮޅަކު ބަލަން ހުރެފައި އަޔާޒް އެއެއްޗެހި ގެނެސްދިނެވެ. މަޑުވެސް ކޮށްލުމެއް ނެތި އަހަރެން ނުކުތީއެވެ.\nބޭރަށް ނުކުމެ އަހަރެން ފޯނު ނަގާ ނަންބަރަކަށް ގުޅާލީމެވެ. މާހިލަށެވެ. އެމީހުން އެބުނާހެން އަހަރެންނަށް ޖަލުން ނިކުމެވޭނެ ކަމެއް ނޭނގެއެވެ. އެދެއްކި ވާހަކަތަކުންވެސް ހައްޔަރު ވާނެކަން ގާތްގަނޑަކަށް ޔަޤީނެވެ. އެހެން ވެއްޖެ ނަމަ މަންމައަށާއި ކޮއްކޮއަށް އިންސާފެއް ނުލިބޭނެއެވެ.\n"ހެލޯ؟" ފޯނު ނަގަމުން، ނިދި އަޑަކުން މާހިލް ޖަވާބު ދިނެވެ.\n"ހޭ މާހިލް. މީ.. މީ މީ ރިފާޝާ.." އަހަރެންނަށް ޖުމުލަ ފުރިހަމަ ކޮށްލެވުނީވެސް އަޅައިގަންނަމުންނެވެ.\n"އޯހ. ކިހިނެއްވީ؟" ވަގުތުގެ ގޮތުން މާހިލް ސުވާލުކޮށްލިއެވެ. ތިނެއްޖަހަން ދެން މާ ގިނައިރެއް ނެތެވެ. އަހަރެންގެ ހިތުގެ ތެޅުންވެސް ކޮންމެ ސިކުންތަކާއި އެކު ބާރުވާކަހަލައެވެ.\n"ޕްލީސް. އެބަޖެހޭ ބައްދަލު ކޮށްލަން.. ވަރަށް އަވަސް." ހާސްވެފައި ހުރި ވަރު އަހަރެންގެ އަޑުން ވެސް އެނގޭނެއެވެ.\n"ޔެސް.. ޕްލީސް އަވަސް.." އަހަރެން، ދޫ އޮޅެމުން ޖަވާބު ދިނީމެވެ. ނޭވާވެސް ކުރުވަނީއެވެ. އޮތް މަގުން ވަގުތަށް ބެލުމެއް ނެތި ދުއްވައިގަތީމެވެ. މިހާ ހާސްވާން ޖެހޭ ސަބަބެއް އަހަރެންނަކަށްވެސް ނުފެނެއެވެ.\n"އާދެ ގެއަށް.." މާހިލް ބުނެލިއެވެ.\n"ނޫން.. ރަފީންބެ މެންވެސް އުޅޭނެ. މިހިރީ ތިގޭ ބޭރުގަ. ނިކުމެބަ.." އަހަރެން ބުނެލީމެވެ. ގިނަ އިރުތަކެއް ނުވެ ދޮރު ހުޅުވާލާފައި މާހިލް ނުކުތެވެ. އެއިރު އަހަރެން، ކިރިޔަ ކިރިޔާ އެހިސާބަށް ފޯރީއެވެ. ތަންކޮޅެއް ކައިރީގައި ހުރި ގެއެއްކަން ނަސީބެވެ.\n"މީ... މީ" އަތުގައި ހުރި ހުރިހާ ފައިލެއް ދެމުން އަހަރެން ބުނަމުން ދިޔައީމެވެ.\n"އިނގެއެއްނު ރިފްޝާން މަރުވީ އެއިޑްސް ޖެހިގެން ކަން. މިހުރީ ހުރިހާ ރިޕޯރޓް. މި މީހާ އެ ލޭ އެޅީ ކޮއްކޮ ގަޔަށް. އެވެސް މުއީން ރުފިޔާ ދިނީމަ.." އަހަރެން ފައިލް ހުޅުވާލާ ކިޔައިދިނީމެވެ. މާހިލް ހައިރާން ކަމާއި އެކު އަޑުއަހަން ހުއްޓެވެ.\n"ނެތް ވަގުތެއް. މި ޕެންގަ އެނގެން ޖެހޭ އެއްޗެއް ވިއްޔާ ހުންނާނެ. ދެން މާ އަވަހަށް ދިމައެއްވެސް ނުވާނެ ކަންނޭނގެ. ޕްލީސް އެމީހުނަށް އިންސާފް ހޯދަދީ.. އެން މަ ހައްޔަރު ކުރިޔަސް ހޯދަން ނާންނާތި." ޕެންޑްރައިވްގައި މާހިލް ހިފުމާ އެކު އަހަރެން ފަހަތަށް ފިޔަވަޅެއް އަޅާލީމެވެ. ކޮންމެވެސް އެއްޗެކޭ ކިޔަ ކިޔާ ހުއްޓާ އަހަރެން ދުއްވައިގަތީއެވެ. ވަގުތެއް ނެތެވެ.\nދުވަމުން ދުވަމުން އަހަރެން ދިޔައީމެވެ. ދުވެވުނު އެންމެ ބާރަކަށެވެ. ޙަޤީގަތުގައި ދާކަށް ބޭނުމެއް ނޫނެވެ. ނަމަވެސް އިފްރީން ދެއްކި ވާހަކަ ތަކުން، އެމީހުން އަހަރެން މަރާލަންވެސް ފަސްނުޖެހޭނެއޭ އަހަރެންނަށް ހީވަނީއެވެ. މިހާރުވެސް ބައްދާލަން އުޅޭ އިރު، އެމީހުން ބުނާ ކަމެއް ނުކޮށް ފިލައިފި ނަމަ ހާދަ ވަރެއް ކޮށްލާނެއެވެ.\nދާން ޖެހޭ ގެއާއި ހަމައަށް ދެވުނު އިރު އަހަރެން ހުރީ މުޅިން ވަރުބަލިވެފައެވެ. އެއިރު ތިންގަޑި ފަނަރަ ހިނގައިފިއެވެ. އެހާ އަވަހަށް އެ އާދެވުނިވެސް، ކުރިން ކޮންމެ ދުވަހަކު ސްކޫލަށް އެޙާލެއްގައި ދާތީއެވެ.\nފުރިހަމައަށް ތައްޔާރު ވެލައިގެން އަހަރެން ނުކުތީ ޖަމީލާއެކުއެވެ. އޭނަގެ ކާރުގައި މިސްރާބު ޖެހީމެވެ. ސިފައިންގެއަށެވެ. ޑެލް ހުރި ތަނަށެވެ.\n"ތިހުރީ ވަރަށް ބިރުންތަ؟" ދިޔަ މަގުމަތީ ޖަމީލް ސުވާލުކޮށްލިއެވެ. ހީވާ ގޮތުން ޖަމީލަކަށް އަހަރެމެން މި ފޮނުވަނީ ހައްޔަރު ވާން ކަމެއް ނޭނގެއެވެ.\n"އަޖުމަލު ވަރަށް ކިޔާނެ ރިފާޝާ ވާހަކަ. އޭނަޔަށް ކަލޭ ވަރު މީހެއް ނެތް ދުނިޔޭގަވެސް.." ޖަމީލް އިތުރަށް ބުނެލިއެވެ.\n"އަޖުމަލަކީ ކާކު؟" އަހަރެން އަހާލީމެވެ.\n"އޯހް ނޭނގޭތަ؟ އާންމުކޮށް ކިޔާ އުޅޭނީ އެޖު. މަގޭ ކޮއްކޮ. އޭނަ ރިފާޝާ ބަޔޮގްރަފީ ހިތުދަސްވީމަ، މަ ހީކުރީ އެނގޭނެ ކަމަށް." ކާރު މަޑުކޮށްލަމުން ޖަމީލް ބުނެލިއެވެ. ދާންވާ މަންޒިލަށް ދެވުނީއެވެ.\n"އެޖް އަސްލު ނަމަކީ އަޖްމަލްތަ؟" އަލަށް އެނގުނު އެއްޗެއް ކަމުން އަހާލީމެވެ. ޖަވާބުގައި ހޫމް އަޅުވާލަމުން، ޖަމީލް ހިނގައިގަތެވެ. އެބުނީ އެއީ ދެބެން ކަމަށެވެ. ހިމްޔާނާ ދިމާލަށް ބަޑި ދިއްކުރި ރޭ، ދަންނަ ވައްތަރު ޖެހީ އެހެންވެ ތާއެވެ.\nއަހަރެމެން ބޮދައިގެން ތިބެ ބަލަމުން ދިޔައީމެވެ. ފަނަރަ ވަރަކަށް މިނިޓު ތެރޭ، އެ ހިސާބުގަނޑުގެ ގިނަ ކެމެރާތައް ހަލާކުކޮށްލެވުނެވެ. އެހިސާބުން އަމިއްލަ ނަފްސަށް ގެއްލިފައި އޮތް އިތުބާރު ލިބެން ފެށްޓެވެ.\n"އޭތް..." ޕްލޭނާ އެއްގޮތަށް، އަހަރެން، ޖަމީލްގެ އަތްދަނޑި މައްޗަށް ލައިގެން، ޖަމީލް، ސިފައިންގެ ކައިރިއަށް ދިޔައެވެ. އަހަރެން އޮތީ ހޭނެތިފައި ކަމަށް ހެދިގެންނެވެ. ދުރުން ފެނިގެން، ގާޑުންނަށް ތިބޭ ތަނުން އެއް ފުލުހަކު އައެވެ. ދެން ހުންނާނީ އަހަރެމެން ގޭންގު ފުލުހެކެވެ. ކުރަން ޖެހޭ ކަމަކީ، އެ އައި ފުލުސް މީހާ ބަލިކޮށްލުމެވެ.\n"ކައިރިވުމާއި އެކު ހަމަލާ ދިނީމެވެ. ބަޔަކަށް ނުފެނެއެކޭ ނުބުނެވޭނެއެވެ. އަހަރެމެންގެ ކަންތައް ދެތިން ޓެކްސީ ޑްރައިވަރުންނަށް ހަމަ ގައިމުވެސް ފެނުނެވެ. މޫނު ނިވާ ކޮށްގެން ތިބުމުން ކޮން ބައެއް ކަމެއް ނޭނގޭނެއެވެ.\nއެ ޕޮލިސް ހޭނައްތާފައި އަހަރެމެން ދުއްވައިގަތީ ގޭޓު ކައިރިއަށް ދިޔުމަށެވެ. ޕްލޭނާ އެއްގޮތަށް ކަންކަން ދާނަމަ، މިހާރު ޑެލް ހުންނަން ވާނީ އެހިސާބަށް އައިހެވެ.\nއަހަރެންނަށް ދެވުނީ ތަންކޮޅަކަށެވެ. ސައިކަލެއްގައި ވަރަށް ބާރަށް އައި މީހަކު، ތޫނު އެއްޗެއް ހަރާލިއެވެ. އަހަރެންގެ ކަރަށެވެ. ދިޔަ ބާރު މިނުން ކޮން ބައެއް ކަމެއް ނޭނގުނެވެ. އެ ހަރާލި އެއްޗެއް ކަރުގައި އިނެވެ. ނައްޓުވާ ބަލައިލީމެވެ. ކުޑަ ވަރެއްގެ އިންޖެކްޝަނެކެވެ.\nއެއަށް ބަލަން ހުރެފައި ދެން ކުރިއަށް ބަލައިލި އިރު، ފެންނަނީ ފުސްގަނޑެކެވެ. ލޯ މަރާލާފައި ހުޅުވާލިއިރު ދެފުލުހަކު އައިސް ޖަމީލު ހިފައްޓަނީއެވެ. ތިން ވަނަ ފުލުސް އަހަރެންނާ ދިމާލަށް އަންނަތަން ފެނުނެވެ. ނަމަވެސް އެހިސާބުން ހުރިހާ އެއްޗެއް ކަޅުވެއްޖެއެވެ. އެސްފިޔަ ޖަހާލީމާ ކޮންމެވެސް ވަރަކަށް ފެނެއެވެ.\nފަހަތުން އައި މީހަކު އެ ފުލުހަށް ހަމަލާ ދިނެވެ. އެމީހަކު ލައިގެން ހުރީ ހުސްވެސް ކަޅު އަންނައުނެވެ. މޫނުމަތިވެސް ވީ ނިވާކޮށްފައެވެ. އިތުރު ކަމެއް ސާފުވާ ވަރެއް ނުވިއެވެ. ފަހު ކަމަކަށް އިހުސާސްވީ، ހަށިގަނޑު ނުހިފޭއްޓި ވެއްޓެމުން ގޮސް، ބިންމަތީގައި ޖެހުން ކަމެވެ. ގާތަކުގައި ޖެހުމަށް ފަހު އިތުރަށް ވީ ގޮތެއް މުޅިއަކުން ނޭނގުނެވެ. ގާތަކުގައި ދަމާފައި ގެންދިޔަ ކަހަލަ އިހުސާސެއް ކުރެވުނެވެ. ކަނޑު ދަތުރު ކުރާ އުޅަނދަކަށް އެރުވިކަންވެސް އެނގުނެވެ. މުޅިން ޚަބަރު ހުސްވީ އެހިސާބުންނެވެ.\nAlhey Rifashaa maraaa nulaaathi. V salhi mivaaahaka\nވަރަށް ވަރަށް ރީތި މި ވާހަކަ. ދެން އޮތް ބައި އަވަހައް އަޕް ކޮށްލަދެއްޗޭ..\nV salhi,, waiting waiting\nVaahaka varah reethi. Waiting for the next episode????\nAvaha up kobala\nކޮބާ 15 ވަނަބައި އަވަހައް ލާބަލަ ދޯ! ހާދަ ދުވަހެކޭ ތި ވަނި ދޯ! އަވަސް ކޮށްބަލަ ދޯ! އިންތިޒާރު ގައި ކިޔުން ތެރިން ނުބާތިއްބަލަ ދޯ!\nއަލަށް ސިލްސިލާ ވާހަކައެް ރީތިވެގެން ކިޔާ ކުއްޖާ\nmi vaahaka liyefa meennee mikan thajuribaa kohgenfho…..,,,thee geynga ulhunu kuhjejkan yageen\n...... your best friend\nmivaahaka liyefa meendhee asluves gang star eh ..hama shahkehneyy good luck